text:
ENTRANTE DIARANSON 25 DI AUGUSTUS TA DRENTA NA VIGOR CAMBIO DEN EDAD DI TEST PA DRENTA ARUBA
Oranjestad, 20 di augustus 2021, CrisisTeam por medio di e comunicado aki ta desea di informa cu entrante diaranzon 25 di augustus, tur persona 12 aña pa riba ariba na momento di drenta Aruba mester haci un Covid PCR Test si e ta bin di pais di riesgo halto. Solamente si un persona ta bin di un pais cu no ta di riesgo halto, e por drenta uzando su certificacion di ta Vacuna. Tur otro persona cu ta bin for di un pais di riesgo halto, sea cu ta local of turista, for di edad di 12 aña pariba mester haci test di Covid-19 na Aeropuerto pa e por drenta Aruba.


c: text/html

text:
Sosionan
Bo kompania tambe ta sostené e akshon boluntario di mas grandi na Kòrsou ku lo tuma lugá dia 10 i 11 di mart 2023?
Pa kumpli ku tur e tareanan ku tur e organisashonan partisipante lo ehekutá mester di hopi rekurso. Esei por ta den forma di material manera fèrf of palu, pero tambe kompras pa pasaboka òf lunch pa e boluntarionan.
Bo por konta ku gradisimentu sinsero di e organisashonan, boluntarionan i di otro personanan ku lo ser benefisiá. CURA DOET lo aparesé en grande den media pa un periodo i bo kompania tambe por disfrutá di e kobertura positivo pa ku komunidat.
Tuma kontakto ku nos na curadoet@curacaocares.org pa mas informashon di kon bo empresa tambe por kontribuí na e tremendo akshon akí.
Huntu nos ta logra,
Sostené CURA DOET!

robotstxt: allowed

filter: keep


text:
Regularmente nos por lesa o tende di mandatario, parlamentario, funcionario halto y expertonan den sector priva ta papia di desaroyo sostenible. Hopi biaha den referencia na e metanan formula pa Nacionnan Uni, cualnan lo mester logra pa aña 2030. Esaki combina pa e preocupacion pa cambio di clima y su consecuencianan. Nos tin e impresion cu esaki ta keda un tema cu ta privilegio di un grupo selecto cu ta supuestamente comprende e materia bastante complica aki.
Esey sin embargo no ta kita cu ta trata di tema cu ta hustamente importante pa gran mayoria di pueblo, pa no bisa pa tur hende mes. Si esey ta asina, anto lo mester tin un manera pa propaga e temanan aki na un forma mas facil pa comprende, pa yega na un publico mas amplio. Un version mas simplifica di loke ta papiando te awor, sin perde esencia di e asunto. Y den esaki tampoco no mester laga trabao pa otro, sino haci algo nos mes… Awor, ora nos cuminza haci esaki, no tin nada cu ta traha mihor cu haci esey a base di ehemplo di nos mes pais, y bay como referencia na otro ehemplo den exterior, pero manteniendo e ehemplonan na un nivel comprensible.
Promer cu tur cos, ta necesario pa nos comprende cu e origen di e concepto ‘desaroyo sostenible’ a cuminza hopi aña pasa caba, y tabata mas bien un concepto di desaroyo economico, unda ainda no tabatin tanto vista y comprension cu desaroyo sostenible no por ta algo economico so, sino cu tin hopi otro aspecto cu ta influencia e proceso economico. Bo no ta tene cuenta cu esey, bo lo ripara esey despues, di mal manera. Ehemplar pa esaki ta e accionnan di entidadnan manera IMF y Banco Mundial den decada di 80 di siglo pasa, unda nan medidanan cu tabata recomenda un pais, y principalmente esunnan mas pober, tabata casi unilateralmente dirigi riba economia. Asina por ehemplo tabata recomenda baha gasto, cortando subsidio na sectornan clave manera enseñanza y salud publico, logrando net lo contrario di loke tabata e obhetivo, pasobra e poco resultado positivo cu varios pais tabatin den enseñanza tabata indispensable pa carga e proceso economico. Con bo ta bay avanza bo economia, si bo no tin e hende educa na diferente nivel pa carga e demanda laboral nobo? No hende studia na universidad, sino profesional den tur ramo na nivel intermedio. Pensa por ehemplo riba un sector di construccion cu no por avanza pasobra nan no ta haya e personal cu e habilidadnan pa maneha e maquinaria cu nan tin y cu ta conoci cu tecnica y metodo mas avanza di e ramo ey.
E mal experiencia cu hopi entidad y organizacion internacional y regional a pasa aden siñando den practica cu no tin sustituto pa un vision amplio cu ta abarca tur loke ta importante pa tuma na cuenta den un cierto situacion. Kico esey anto, pa nos na Aruba por implica? Cu nos mester cuminza haci analisis y investigacion cerca nos mes, kico por bira problema, unda nos oportunidadnan ta. Un ehemplo: con por ta posible cu nos ta construi den e parti di nos pais cu lo ta mas vulnerable dia cu nivel di lama subi? Pa nos por hiba un discusion sensato, no ta necesario haci investigacion? Den e caso aki, ta requeri pa nos simplemente midi… Nos ta haci esey? No. Mientras tanto, e tipo di midimento ey ta algo masha comun caba den nos region. Y tin caso caba di isla cu ta premirando problema serio den e proximo decadanan. Nos ta tende algun ta contesta caba: “No, esey no ta bay pasa cerca nos; nos ta e isla bendiciona, toch?”. Si ta e ser supremo ta esun cu mester cuida nos, anto nos no mester preocupa mes? O no ta asina cu aparentemente e ser supremo ta yuda es cu ta yuda su mes? Ok anto, ban sigui. Nos situacion ta cu gran parti di nos poblacion, y gran parti di nos empresanan importante, ta estableci den e partinan mas riesgoso cu nos isla conoce… Gran parti di nos costa pabao y pazuid, ta area cu en realidad ta… saliña; es decir, area cu apenas ta mas halto cu nivel actual di lama. Ora nivel di lama subi, kico nos ta bay haci? Nos no a tende mucho discusion na e nivel practico aki, cu tur hende por comprende, sin ta experto den e materia… Por ta cu ta hustamente pesey no ta papia na e nivel aki? Pa no lanta cacho for di soño? Pa colmo, e inversionnan grandi den construccion pisa ta tumando lugar den e area di promer peligro aki, manera nada no ta bay pasa… No lo ta normal cu ora bo ta traha un edificio cu ta costa miyones, bo ta cuminza pa tene cuenta cu un situacion cu por ta totalmente diferente aki 20, 30 aña, cu ta un riesgo grandi pa e inversion? Loke nos ta mira ta cu ta sigui explota e parti mas atractivo di nos isla, cu e prijsnan di tereno mas halto, mientras esaki ta e parti mas vulnerable, manera splica anteriormente. Nos ‘expertonan’, no tur, a siña di mal manera cu bo no por traha cas den rooi. Pero awor cu nos tin posible peligro grandi nos dilanti…, silencio. Di berdad nos mester cuminza un curso di ‘desaroyo sostenible ‘for dummies’, pero no pa pueblo; ban cuminza cu nos expertonan na soño.
LJMADURO – 18-NOV-2022


text:
Reforestashon na Fontein
Kralendijk, 19 di yüli 2017. Entidat Públiko Boneiru a indiká un tereno banda di Kaminda Onima na altura di Fòntein pa reforestashon. Esaki ta un di e 10 áreanan ku ta destiná pa e meta aki. Awor Fundashon Echo ta bai hasi e preparashonnan pa por kuminsá ku plantamentu di palu den temporada di awaseru.
E sitio nobo ta un tereno kaminda den pasado e servisio di Agrikultura, Krio di Bestia i Peskeria (LVV) a hasi prueba ku plantamentu di tiponan di yerba ku ta hopi resistente kontra sekura. Awendia nan ta planta sierto kultivo pa sirbi komo kuminda di bestia riba e tereno di LVV na Kaminda Lagun usando awa purifiká prosedente di e instalashon di purifiká awa di kloaka. Fundashon Echo ta kuminsá ku drechamentu di e kurá pa tene kabritu, buriku i porko pafó. Entidat Públiko Boneiru a duna enkargo pa e proyekto, ku e asina yamá fondo di naturalesa di Reino ta finansiá.
Pa motibu ku Boneiru su klima ta kayente i seku i su suela ta duru e desaroyo natural di nos matanan hopi biaha ta bai pokopoko. Proyektonan di reforestashon por duna naturalesa un man. Mas palu ta nifiká ku e raisnan por tene e suela mas mihó ora awaseru kai duru. E blachinan ku ta kai for di palu ta yuda krea un suela fértil i ta sòru pa e tera por apsorbá mas awa di manera ku e palunan por krese mihó. Palu ta saka stòf for di den aire tambe. Mas aleu palu ta importante pasobra nan ta ofresé nos sombra. Banda di esei nan ta ofresé luga di biba i kuminda na nos bestianan. E área ta keda aksesibel pa públiko.
Pa mas informashon:


text:
Oranjestad/Kralendijk- Despues di un aña di trabou duru di parti di direktor di Kadaster Boneiru, Riency Holder, Kadaster na St. Eustatius ta finalmente pará riba su pia i por funshoná independientemente.
Resientemente a logra kontratá dos persona pa Kadaster St. Eustatius, Arline Alexander i Erroll Brice. Komisario Alida Francis di gobièrno Statiano a gradisí Holder pa su aporto. “Nos ta masha agradesido pa e trabounan di Riency Holder. Ela traha duru durante e aña tras di lomba i nos a progresá hopi”. Francis tambe a nota ku awor e isla por tin un konfiansa den e organisashon nobo di Kadaster St. Eustatius.
E responsabilidat pa e trabou di Kadaster na islanan BES awor aki ta kai bou di Kadaster Hulanda, pero esei no ta kita ku kada isla mester tin su propio organisashon. Pronto St. Eustatius lo introdusí tambe tarifanan nobo pa e diferente servisionan ku nan ta ofresé.


text:
ORANJESTAD - Diamars anochi a tuma luga na Patio 15 e trekmento di lot pa e prefinalnan di e Aruba Caiso and Soca Festival. Stichting Musica ta anuncia cu den e prefinalnan lo tin 13 banda participando. Diasabra 12 di November na Centro di Bario Dakota lo ranca cu siguiente orden di aparicion Zeta Band, Tsunami, Mellow y Caribbean Band. Diasabra 19 Centro di Bario Playa pabao lo ta e anfitrion pa Nfuzion, Sound and More, Suona , YX3M y Buleria cu lo cera e anochi. E ultimo prefinal lo tuma luga dia 26 di November na Centro di Bario Brazil y e anochi lo keda inaugura pa Musical Time, Hot Ones Band, Azucar y Groove Masters.
Musico y cantantenan lo presenta durante di e 3 anochinan un total 43 composicion nobo l 10 Caiso, 33 soca cu un total di 33 cantante masculine y 3 femenino. Ta anticipa un competencia fuerte entre e cantante y bandanan.
ORANJESTAD – Recientemente Kiwanis Club of Palm Beach Aruba a instala su directiva nobo pa e aña 2022-2023. Na e ocasion aki, Luitenant Governor Sra. Marelva Corion, procedente for di Curacao, tabata presente personalmente pa haci e instalacion. Durante e instalacion aki Sra. Corion a ricibi asistencia di Past Governor Sr. Robert (Bob) Spellen. Como maestro di ceremonia pa e anochi aki a keda encarga miembro y Past President, Sr. Patrick Brown.
ORANJESTAD - Marcando e di cinco aniversario di e programa di premiacion, Aruba Hotel & Tourism Association (AHATA) ta hopi entusiasma pa anuncia cu e evento special di AHATA Excellence Awards lo tuma lugar diasabra venidero.
ORANJESTAD – E pelicula localmente produci Blackout, a keda nomina pa 3 premio na India. Cu hopi orguyo e productor local Angel Soto a anuncia cu su pelicula “Blackout” di e aña aki a causa furor ultimo na e Northeast International India Film Festival (NIIFF) 2022.
(ADVERTORIAL)
PALM BEACH – Den conexion cu temporada di Thanksgiving y den celebracion di e dia mundial di derechonan di mucha, Aruba Marriott Resort & Stellaris Casino a organisa un fundraising Thanksgiving brunch na La Vista día 20 di November 2022.
ORANJESTAD - Despues di e di tres y ultimo anochi di Prefinals, Stichting Musica ya caba ta den pleno preparacion pa e Caiso Finals y Super Saturday Soca Finals di Aruba Caiso & Soca Monarch 2023. E anochinan final lo tuma lugar riba 27 y 28 di januari 2023. Stichting Musica a anuncia cu e finalistanan cu lo pasa pa e Finals di Aruba Caiso & Soca Monarch 2023, lo wordo divulga riba diaranson, 11 di januari 2023. Esaki ta nifica cu tur participante di prefinals, lo ricibi amplio oportunidad pa promove nan produccion desde awor te cu e fecha aki.


text:
Durante di 3 di mei pa 14 di mei 2021 e cutter di Kustwacht Panter a tene conjuntamente cu USCGC Donald Horsley, ariba invitacion di USCG Sector San Juan Puerto Rico e operacion Clockwork ariba lama cu e meta pa combati transporte ilegal via lama y reforsa e collaboracion entre e partnernan.
E partnernan ku a traha hunto den e operacion aki ta e Joint Rescue Coordination Center di Kustwacht, cutter Panter, e avion Dash, Sector San Juan Command Center, USCGC Donald Horsley y e U.S. Maritime Patrol Aircraft.
Durante e operacion e cutter Panter y e cutter Donald Horsley a traha serca di otro riba un nivel halto, communicacion tawata excellente y cu ayudo di e Dash di Kustwacht conjuntamente cu e U.S. Maritime Patrol Aircraft a sa di amplia nos observacion den e region di U.S. Virgin Islands y e sector di St. Maarten, Saba y Statia.


text:
The content originally appeared on: Diario
ORANJESTAD (AAN): Recientemente informacion incorrecto a sali den prensa tocante e cuentanan anual di Free Zone Aruba N.V.
FZA NV ta lamenta cu e informacion aki a wordo treci dilanti sin cu a verifica nada.
Esaki lo por tin consecuencianan negativo pa pais Aruba internacionalmente den e plataformanan di FATF y CFATF y esaki tambe por tin consecuencianan negativo pa e imagen di e clientenan di FZA N.V..
Free Zone Aruba N.V. ta haya su mes obliga di saca e siguiente declaracion:
E responsabilidad di un “Registeraccountant” ta di tal modo, planea y ehecuta un encargo di control, cu por medio di e control aki e por obtene suficiente informacion pa e por forma y duna un opinion professional. E control di accountant mester wordo realisa professional y critico y unda ta relevante e lo aplica opinion professional den acuerdo cu e normanan di control di Hulanda, exigencianan etico y independiente.
Tur e cuentanan annual 2012-2019 di Free Zone Aruba NV a wordo controla dor di De Kort registeraccountant, y tur e cuentanan aki a ricibi un declaracion di aprobacion (na hulandes: “een goedkeurende verklaring”).
Banda di e echo cu Sr. De Kort ta un registeraccountant e tambe tabata director di e Centrale Accountants Dienst “CAD” di pais Aruba.
Cada aña e rapportnan di Sr. De Kort ta wordu trata den hunta di commisario di Free Zone Aruba N.V. bow di liderasco di mr. Johan Sjiem Fat, Presidente Commisario di FZA N.V.
Despues di aprobacion di e cuentanan annual pa e hunta di directiva, copianan ta wordu manda pa: E minister relevante, Centrale Accountants Dients (CAD), Algemene Rekenkamer Aruba (ARA), Directie Financien, Kamer van Koophandel, y Centrale Bank van Aruba.
E accionista na su turno ta aproba e cuentanan annual locual a sosode cu e minister actual cu ta encarga cu Free Zone Aruba N.V. esta Sr. mr. Geoffrey Wever, Minister di Asuntonan Economico, Comunicacion y Sostenibilidad.
Terminando FZA NV ta spera cu medionan di prensa den futuro ta averigua prome cu trece informacion incorecto.
Riba e potret adhunto por mira na man drechi: Drs. Greg Peterson, Director di FZAN.V. y na man robes: Drs. Franklin de Kort, Register Accountant di Free Zone Aruba N.V.


text:
- Dellanire Maduro, lider di Fraccion di POR
Mester por bin cu un plan B cu no ta afecta calidad di cuido
Lider di Fraccion di POR den Parlamento, Dellanire Maduro durante conferencia di prensa a elabora riba e tema di recorte di 5 miyon den AZV. El a expresa cu for di aña pasa a bin ta atendiendo riba un di e condicionnan cu Hulanda a pone pa e ayudo financiero brinda na Aruba pa atende cu e crisis di Corona, esta e cortamento di 5 miyon for di e fondo di AZV. Na diferente ocasion Maduro a yega di bisa cu esaki mester wordo haci den forma diligente y no manera ta e situacion ainda pasobra keto bay ta incomprondibel con e calculacion di 5 miyon a wordo haci.E punto aki a wordo treci siman pasa na e representantenan di Hulanda durante reunion di IPKO (reunion interparlamentario di paisnan den Reino) y a pidinan pa nan input den esaki mirando cu ta un situacion sumamente doloroso pa nos comunidad. Den e cuadro aki Dellanire Maduro a conta cu aña pasa como presidente di e comision di salubridad a reuni cu actual ex director di AZV riba e 5 wave model cu ta splica con ta reduci pa por corta y compli cu exigencia di Hulanda. Na e momento ey el a haci un apelacion pa bin cu un plan B di con por corta incluyendo idea y pensamentonan di tur dunador di cuido pa hunto por yega na algo cu ta duradero y cu no ta bay impacta den un forma enorme e calidad di cuido cu mester duna na tur e ciudanonan. Siguiendo riba e tema aki, por a tende cu dialuna tabatin un tipo di protesta na Hospital, cual ta comprondibel tambe, mientras cu ta spera cu e reunionnan entre gerencia y sindicato di enfermeronan continua diamars y diaranson y asina lo wak con e situacion lo sigui desaroya. Dellanire lo desea di haya sa mas informacion riba e reciente bishita di Secretario di Estado Knops na Aruba detayenan di e landspakket, con largo Aruba tin cu sigui contribui na e recorte aki, specialmente na e recorte di salud, cu a bin hustmente na momento di crisis den salud y cual ta haci incomprendibel. Mas aleu parlamentario di POR ta considera cu ta importante pa bin cu un impact study. Prome cu bisa cu ta bay corta X suma di salario of presupuesto, por garantisa kico e impacto ta bay ta, ki consecuencia esey lo bay tin y esaki no a tuma luga. “Pa nos esey ta importante pa por hustifica na nos hendenan dicon ta sigui cu e cortamente y dicon mester stop’e. Mi ta contento di por a scucha cu hospital ta haciendo nan tarea pa demostraki impacto esaki ta bay tin si continua cune”.


text:
Tag Archives: organisacion
Feliz Dia di Rey
Di parti di tur empleado di SVb Aruba nos ta manda palabranan di pabien caluroso pa nos Rey Koning Willem-Alexander. Ademas SVb Aruba ta desea henter pueblo di Aruba un feliz Dia di Rey. Lang Leve de Koning!
Vacatura Dokter di Control
Vacunathon Diasabra 24 y Diadomingo 25 April 2021
ORANJESTAD, 20 april 2021 Den marco di nos Campaña Nacional di Vacunacion, diasabra y diadomingo awo dia 24 y 25 di april, Aruba lo realisa su prome VACUNATHON! E meta di e dos dianan aki ta pa logra vacuna 10 mil ciudadano contra COVID-19. Vacunacion ta un acto di solidaridad y reponsabilidad conhunto. Bo no… Mas Informacion
Kwartaalbericht 4, Resumen aña 2020
Banco di Seguro Social Aruba a publica su ultimo kwartaalbericht pa kwartaal 2020. Cada kwartaal SVb ta publica un resumen di tur fondonan di SVb pa e ultimo kwartaal. Debi cu cada kwartaalbericht ta mantene e informacion di e kwartaal anterior, e ultimo kwartaalbericht 4 ta un resumen di henter e aña. Por lesa e… Mas Informacion
SVb ta introduci Portal AO Online
SVb ta introduci portal AO Online nobo riba 1 december 2020. Riba e portal aki trahado den sector priva por notifica AO Online, y awo tambe por notifica AG y ricibi consulta medico si ta sigui malo riba e di tres dia. Pa usa e sistema nobo prome mester registra un cuenta riba e portal… Mas Informacion
Vacatura Projectmedewerker
Banco di Seguro Social Aruba SVb ta un organisacion cual ta sigura tur ciudadano di Aruba pa perdida di entrada. Nos 70.000+ clientenan tin derecho riba un servicio facil, rapido y excelente. Un di nos tareanan durante e crisis di Covid-19 ta ehecucion di e Sosten Financiero pa Empresa Chikito y Mediano y Subsidio di… Mas Informacion
Vacatura Dokter di Control
Banco di Seguro Social Aruba (SVb) ta encarga cu ehecucion di nos leynan riba tereno di incapacidad laboral den sector publico y sector priva. SVb ta controla su clientenan pa determina nan capacidad pa traha y ta crea oportunidadnan pa e cliente por reanuda su trabao. SVb ta guia su clientenan riba e caminda di… Mas Informacion
Pabien Aruba cu 60 Aña di AOV
Banco di Seguro Social Aruba SVb riba prome di september 2020 a cumpli 60 aña ofreciendo comunidad di Aruba seguridad mediante e Pensioen di Biehes AOV. Masha pabien Aruba! Akibao un video repasando e historia di AOV na Aruba:
Despues di Notifica AO: Yama 527-2730 Si Ta Sigui Malo
Entrante mañan tin un cambio importante pa e procedura di notifica AO pa sector priva. Na momento cu un trahado notifica AO y ta sigui malo riba e di tres dia, e mester yama Administracion Medico na 527-2730, y no mas na 280-5100. Entrante diabierna 28 augustus 2020 e number 280-5100 no lo wordo usa… Mas Informacion
Diabierna SVb ta cera 12:00 PM
En conexion cu actividadnan interno, diabierna 21 di februari, merdia entrante 12:00 PM henter SVb ta cera pa publico. Durante e oranan aki nos callcenter y otro liñanan di telefon tambe ta cera. Nos Helpdesk MiSVb tambe ta cera riba riba e merdia aki. E ceramento no lo afecta nos website of sistemanan online. Nos… Mas Informacion


text:
Maduro & Curiel’s Bank (Bonaire) N.V. (MCB) a risibí un sertifikado i un premio (award) for di man di Diputado Hennyson Thielman i representantenan di e grupo di direkshon di Blue Destination riba 22 di yüli último. Esaki ta nifiká ku MCB den su maneho di empresa ta empeñá partikularmente riba tereno di durabilidat i ku esaki a logra di atkirí un total di 4 strea. Na e momentu akí tin un total di 11 empresa ku a haña un sertifikado di Blue Destination. E empresanan akí ta un ehèmpel i inspirashon pa e otro empresanan riba e tereno akí. Ademas tin algun empresa ku ta den e proseso di sertifikashon. Pronto lo anunsiá esakinan.
E sertifikashon akí di empresanan ta un inisiativa komun di e grupo di direkshon di Blue Destination, Entidat Públiko Bonaire i Good Travel Guide. Kámara di Komersio ta fungi komo e ofisina di frente pa e sertifikashon i e funshon di ouditor ta den man di Good Travel Guide komo partido imparsial.
E sertifikashon tin hopi benefisio pa empresanan, entre otro transparensia. E empresanan por demonstrá nan klientenan e aspektonan ku nan ta bon aden. Empresanan sertifiká ta usa por ehèmpel 19% ménos awa, 24% ménos shushi i 10% ménos CO2. Esaki ta krea un ekonomisashon direkto riba e aspektonan akí. Empresanan sertifiká ku esaki ta haña mihó klasifikashon di nan klientenan. Pues esaki ta trese kuné mas kliente satisfecho i un skor mas haltu. Finalmente ta registrá e empresanan tambe riba e wèpsait di Blue Destination, Good Travel Guide i denter di poko tambe riba otro wèpsait (e.o. Sustainable First). Ku sertifikashon un empresa por demonstrá ku e ta kumpli ku e normanan di un sertifikashon independiente pa maneho di empresa duradero.
E ‘Virus Aware Seal’ ta un “add-on” di e sertifikashon Blue Destination. E sertifikashon èkstra akí ta amplia e kriterio pa “Health and Safety”. ‘Virus Aware Seal’ ta sòru ku e empresa ta mantené su mes na tur regla bálido komo konsekuensia di COVID-19 i otro aspektonan di ‘Health and Safety’. Un ouditor independiente a stipulá durante di e kontrol ku e medidanan di prekoushon akí tabata na vigor. MCB pa esaki a skor 94% pues ta tambe sertifiká ‘Virus Aware Seal’. Pa e sertifikashon akí tambe e empresanan ta risibí un blachi di skor pa e medidanan tumá i pa e protokòlnan di e empresa pa baha e riesgo di traspaso di e vírus.
E blachi di skor di e empresanan sertifiká ta disponibel riba www.bluedestination.com, meskos ku e blachi di skor ku ta públikamente disponibel. E temanan ku skor pe ta: Purchasing and sales, Social well-being & local employment, prevention of exploitation, Health & Safety, Accessibility, Energy & Climate, Waste water, Prevention of pollution & nuisance, ‘Nature, scenery & Green zones’, Cultural Heritage, Public reporting of sustainability. Nos ta invitá bo pa bai wak e blachi di skor di MCB riba e wèpsait di Blue Destination.
Un felisitashon na MCB ku e logro grandi akí i ku esaki nan ta fungi komo un ehèmpel pa otro ofisina ku ke kontribuí na durabilidat di Boneiru. Tur tipo di empresa, grandi òf chikitu por hunga un papel den esaki. Bishitá e wèpsait di Bonaire Blue Destination pa tur e blachinan di skor di e empresanan sertifiká. Aki tin tambe un indikashon di e gastunan pa empresa. Registrashon pa e trayekto di sertifikashon ta posibel via: info@bluedestination.com
18 October 22
Maduro & Curiel’s Bank (Bonaire) N.V. ta risibi sertifikashon Blue Destination
Maduro & Curiel’s Bank (Bonaire) N.V. ta risibi sertifikashon Blue Destination
Maduro & Curiel’s Bank (Bonaire) N.V. (MCB) a risibí un sertifikado i un premio (award) for di man di Diputado Hennyson Thielman i representantenan di e grupo di direkshon di Blue Destination riba 22 di yüli último. Esaki ta nifiká ku MCB den su maneho di empresa ta empeñá partikularmente riba tereno di durabilidat i ku esaki a logra di atkirí un total di 4 strea. Na e momentu akí tin un total di 11 empresa ku a haña un sertifikado di Blue Destination. E empresanan akí ta un ehèmpel i inspirashon pa e otro empresanan riba e tereno akí. Ademas tin algun empresa ku ta den e proseso di sertifikashon. Pronto lo anunsiá esakinan.


text:
Corte
Home Corte
Castigonan di prison exigi den Avestrus
Ministerio Publico a exigi awe un castigo di prison di 5 aña contra e ex-minister di Infrastructura y actual miembro di Parlamento O.B.S. Na...
Den caso Avestruz Fiscal a exigi 4 aña di prison pa Susebeek, 3...
ORANJESTAD – Awe mainta a sigui cu tratamento di caso Avestruz, caminda Fiscal a baha pisa. E sospechosonan: Biemans, Harms, Every, Nuñez, Werleman, Mansur,...
Ademas di exigi cu pa 10 aña e no por postula su mes como...
ORANJESTAD – Diahuebs mainta te den oranan di merdia, e dos Fiscalnan di Ministerio Publico a presenta nan pensamento riba e caso Avestruz y...
Parlamentario Benny Sevinger hopi emocional y cu awa na wowo dilanti hues diaranson mainta
Oranjestad, Aruba Diaranson mainta e caso den corte a continua, unda pa prome biaha Benny a yora den corte. E la haci esaki ora cu...
Benny Sevinger yorando a bisa Hues con persecusion politico di caso Avestruz a afecta...
ORANJESTAD – Awe mainta tabatin un parti emocional durante tratamento di caso Avestruz ora cu a trata e parti di circumstancianan personal. ARUBANATIVE...
Caso Avestruz: A construi restaurant nobo 4 aña promer cu a haya permiso...
ORANJESTAD – Awe mainta a sigui cu tratamento di caso Avestruz caminda e sospechosonan Biemans, Abath y Sevinger a presenta dilanti Hues. ...
Resumen di casonan den Corte di Prome Instancia riba 14 november 2022
Corte di Prome Instancia 14 november 2022 Horario Sospechoso Acto Castigabel 08.30 D.A.O.S. Y.E.G.L. O.S. y G.L. ta wordo acusa di falsificacion di documentonan pa inscribi un matrimonio stranhero ficticio na...
Resumen di casonan den Corte di Prome Instancia riba 10 november 2022
Corte di Prome Instancia 10 november 2022 Horario Sospechoso Acto Castigabel 08.15 E.E.E.L. Uitspraak 08.30 S.E.L.S. S. ta wordo acusa di intento di homicidio riba 23 di februari 2022. 09.30 S.M.E. E.C.A.d.l.C. E. y A. ta wordo...
5 aña di prison pa homber cu lastra agente di Polis wanta na auto
ORANJESTAD – Awe mainta via video conference Hues a dicta sentencia den e caso penal contra e homber J.K.(25). ARUBANATIVE por a compronde cu Hues...
Homber cu a tira su tata mata condena na 9 aña di prison
E mester bay haya tratamento obligatorio na Hulanda ORANJESTAD – Awe mainta Corte di Husticia, via video conference a dicta sentencia den e tristo caso...


text:
E último ‘drive thru’ dia 5 di mei
Dia 11 di mei e muchanan ta bai skol i akohida di mucha atrobe. E muchanan ku tabata
risibí nan desayuno na skol, ta sigui haña esaki di Stichting Voeding op school, manera e
tabata promé ku skol a sera.
P’esei djamars 5 di mei ta e último ‘drive thru’.
Stichting Voeding op school lo garantisá pa e skolnan i institutonan risibí sufisiente kuminda pa e muchanan ku tin mester. Esaki nos ta hasi den konsulta ku e skolnan.
Warda e karchi di bo yu bon! Kisas mester di dje atrobe den futuro komo prueba ku bo taregistrá na Stichting Voeding op school.
Despues ku a sera skol nos mester a kambia nos sistema di distribushon inmediatamente. Normalmente e skolnan i e instansianan mes sa buska e pakete di desayuno.
Promé paso ku nos a tuma ta, traha formularionan di aplikashon elektróniko. Nos no konosé e muchanan ku ta den e programa. Esei ta konosí solamente pa e skolnan i e instansianan.
E registrashon elektróniko a kuminsá 23 di mart. Den e grafik por mira e registrashonnan. Te awe ta 554. Segun ta mira e desaroyo esaki lo keda subi. Debí ku mas famia ta haña problema pa motibu di e desempleo ku ta oumentá.
Ta analisá kada aplikashon krítikamente. E kantidat di pakete di pan mes ta mas abou. Djamars a parti 530 pakete durante Drive Thru.
Proksimo Drive Thru ta djamars 28 aprel.
Klik hier om Mener Corona te downloaden als PDF.
Bo por download flyer A4, printen.
Pa medio di nos programa ningun mucha no tin nodi di bai skol ku hamber.
Pa medio di nos programa ningun mucha no tin nodi di bai skol ku hamber.
Tur dia di skol 572 mucha di famianan di ménos rekurso na Boneiru ta risibí un desayuno na skol òf akohida. Stichting Voeding op School ta ehekutá e tareanan operashonal segun e kontrato di kuido i ku aporte finansiero di Entidat Públiko di Boneiru.
E koperashon estrecho entre Stichting Voeding op School, e diferente skolnan i komersiantenan ta garantia un organisashon kordiná i entrega di e paketenan di desayuno:
Ademas di e proyekto ‘Voeding op School’ tin tambe e proyekto ‘Fruit op School’. E sup proyekto aki ta speshal pa muchanan i hóbennan ku ta bai skol ku no ta partisipá na e proyekto ‘Voeding op School’, pero ku si tin e nesesidat di suplemento di fruta den e dieta.
Tur aña ta evaluá e programa na final di aña eskolar. Di e manera aki e fundashon ta trata di keda na altura di e desaroyonan.
Lesa aki nos reportahe di Mitar Aña SVOS 2019
Lesa aki nos reportahe Anual 2018 Voeding op School 2019


text:
Kralendijk- Mientras ku e kantidat total di kaso aktivo na Boneiru ta sigui baha, tòg tin preokupashon ku e sifra bahando no ta konta tur kos.
Spesífikamente tin un preokupashon ku e kantidat di hende ku ta bai tèst a bira ménos i no nesesariamente e kantidat di kontagio riba su mes a bira ménos.
Awe 30 di mart 2021 tin 355 kaso aktivo di Covid-19 na Boneiru. Di e 75 resultadonan di tèst ku a drenta, 27 a resultá di ta positivo. 43 hende a rekuperá di Covid-19. En total tin 18 persona den hospital. Tin 16 persona hospitalisá na Boneiru, bou di nan tin 5 ku ta haña kuido intensivo. Tin 1 persona den hospital na Kòrsou i 1 persona ta den hospital na Aruba.
Porsentahe
Algo positivo riba su mes ta ku e porsentahe di hende ku ta tèst positivo tambe ta kuminsá baha levemente. Esaki tabata 36% pa ayera, mientras ku pa algun tempu kaba esaki ta varia entre 44 i kasi 50%. Esaki ta muchu mas haltu ku ta e kaso na por ehèmpel Kòrsou.


text:
Directie Natuur en Milieu (DNM) y Bureau di Minister Arends (Min TINO) cu Quiz #OceanWednesdays y hopi informacion di nos lama y e fundacionnan cu ta percura pa protehe
Ayera dia 8 di juni riba Dia Mundial di Oceano, DNM a anuncia riba nan pagina di Facebook e quiz #OceanWednesdays. DNM conhuntamente cu Bureau di Ministerio Transporte, Integridad Naturalesa y Asuntonan di Adulto Mayor, y e organisacionnan cu tin di haber cu e ecosistema marino lo tin un serie di preguntanan cu nan lo lansa tur diaranson riba e Facebook page di DNM. Den transcurso di 9 siman di posts, cuminsando cu e prome pregunta riba diaranson 15 di juni.
E iniciativa a bini di parti di Ministerio TINO pa acerca e organisacionnan medioambiental marino pa promove World Oceans Day pa medio di un actividad organisa conhuntamente. Tambe tin oportunidad pa gana diferente premio tur siman.
E tema di #WorldOceanDay e aña aki ta “Revitalisacion: Accion colectivo pa nos Oceano.” Den e cuadro aki nos kier trece conscientisacion y gradici e heroenan cu ta traha dia y anochi pa proteha y conserva nos oceano. E heroenan cu colectivamente a bira e bos di e oceano cu ta rondona nos dushi Aruba. Cuminsando otro siman nos lo duna un quiz pa test e conocemento di e comunidad pa tur cu ta haciendo i danki na Aruba su #oceanheroes.
Ken ta nos heroenan pa #oceanheroes nan local? Nos fundacionnan cu ta dedica na conservacion y proteccion, pero tambe tur hende cu ta mantene nos recurso marino limpi. Nos tin 9 fundacion cu lo participa na e #Oceanwednesdays quiz. Nan lo lansa dos pregunta multiple choice tur diaranson.
E siguiente fundacionnan ta participa:
- Turtugaruba,
- Aruba Birdlife Conservation,
- Caribbean Lionfish Alliance,
- ScubbleBubbles,
- Commissie Bescherming Flora en Fauna,
- Aruba Marine Mammal Foundation,
- Metabolic Foundation,
- Impact Blue Foundation,
- Fundacion Parke Nacional Aruba (FPNA).
Bureau MinTINO a acerca e fundacionnan pa asina crea un plataforma unda nos por colabora hunto pa futuro actividadnan den direccion di un grupo pa cu maneho di nos oceano, esta nos lama.
Con ta bay haci e quiz na comunidad di Aruba? DNM lo post e pregunta riba e Facebook page di DNM tur diaranson. E preguntanan ta bini for di e varios organisacion riba tema di medio ambiente den cual e contesta di e quiz lo por haya riba e pagina di e gruponan mes.
Ora DNM post e imagen cu e pregunta, lo tag e fundacion cu ta den spotlight e siman ey. E contesta riba e pregunta lo ta riba e facebook pagina di e fundacion. Abo tambe por participa na e #OceanWednesdays y haya chens di gana un premio!
-
-
Archives
- August 2022
- July 2022
- June 2022
- May 2022
- April 2022
- March 2022
- February 2022
- November 2021
- October 2021
- September 2021
- July 2021
- June 2021
- May 2021
- April 2021
- March 2021
- February 2021
- July 2020
- June 2020
- August 2019
- July 2019
- June 2019
- May 2019
- April 2019
- March 2019
- February 2019
- January 2019
- October 2018
- September 2018
- August 2018
- July 2018
- January 2018


text:
E CPI pa luna di Augustus 2022 ta 106.43, loke ta representa un subida di 1.9% compara cu e indice di Juli 2022 (104.46) y acumulando un subida di 5.8% te cu na Augustus di e aña aki.
E cambio di e CPI pa e ultimo diesdos (12) lunanan (Augustus 2021 te cu Augustus 2022) ta 7.7%, un subida di 6.3 punto di porcentahe (ppt) compara cu e periodo corespondiente di aña pasa (1.4%). E promedio anual (ultimo 24 luna) di e tasa di inflacion pa e periodonan di Augustus 2020 te cu Augustus 2021 y Augustus 2021 te cu Augustus 2022 ta 4.3%, un subida di 5.4 ppt compara cu e -1.1% registra den e periodonan di Augustus 2019 te cu Augustus 2020 y Augustus 2020 te cu Augustus 2021.
Durante e luna aki, shete (7) di e diesdos (12) sectornan a registra subida di prijs. E subidanan cu tawata tin e mayor efecto riba e CPI a wordo registra pa e sectornan di “Vivienda” (9.7%) y “Mobilario” (4.5%), causando un efecto di 2.32 y 0.40 ppt, respectivamente. E subidanan den e sectornan restante a contribui cu un efecto di 0.30 ppt riba e CPI di Augustus 2022.
E subidanan aki a wordo contraresta parcialmente door di principalmente un caida den e indice di e sector di “Transporte” (-6.0%) cu a contribui cu un efecto di -0.94 ppt riba e CPI di Augustus 2022. E caidanan den e sectornan restante a contribui cu un efecto di -0.19 ppt riba e CPI di Augustus 2022.
E subida den e sector di “Vivienda” a wordo causa door di principalmente subidanan den e categorianan “Electricidad, gas y otro combustible” (21.8%) y “Suministro di awa y otro servicionan relaciona cu vivienda” (17.3%), causando un efecto di respectivamente, 1.59 y 0.79 ppt. E subida den e sector di “Mobilario” a wordo causa principalmente door di subidanan di 23.0% y 6.6% den e categorianan “Mueble y accesorionan, tapijt y otro tipo di material pa vloer” y “Aparato pa uso domestico”, causando un efecto di 0.21 y 0.16 ppt, respectivamente.
E caida den e sector di “Transporte ” a wordo causa principalmente door di un caida den e categoria “Gasto relaciona cu uso di vehiculo di transporte personal” (-8.9%), causando un efecto di -0.90 ppt.
Canasta di consumo
E canasta di consumo di e CPI ta consisti di 408 bienes y servicionan. Compara cu Juli 2022, 56.9% di e bienes y servicionan aki a conoce un aumento di prijs causando un efecto di 3.47 ppt, mientras cu 26.0% ta mustra un caida di prijs, cu a contribui cu un efecto di -1.58 ppt y pa e restante 17.2% no tawata tin cambio den prijs. Prijsnan di bienes a subi cu 3.2% y a causa un efecto di 1.86 ppt. Prijsnan di servicionan a subi cu 0.1% y tawata tin un efecto di 0.03 ppt riba CPI di Augustus 2022.
Core inflation
E CPIC (core inflation) – CPI excluyendo e efecto di energia y cuminda – a registra na Augustus 2022 un subida di 2.5%. E indice di energia – cu ta consisti di e productonan: electricidad, awa, gasolin y diesel a registra un subida di 10.8%. E indice di cuminda a registra un subida di 7.1%.
Bestaansminimum
E bestaansminimum pa un hogar consistiendo di dos (2) adulto y dos (2) mucha (edad 0-14 aña) na Augustus 2022 ta Afl. 5,278, un subida di Afl. 461 compara cu Augustus 2021 (Afl. 4,817). E bestaansminimum pa un hogar di un (1) adulto ta Afl. 2,513, un subida di Afl. 219 compara cu Augustus 2021 (Afl. 2,294).


text:
Minister Cooper a representá Minister di Hustisia Gilmar Pisas na e selebrashon di 72 aniversario i “Dia di Trahadonan di Kuerpo Polisial”
Publiká riba 01 Òktober 2021
Willemstad – Minister di Tráfiko, Transporte i Planifikashon Urbano Charles Cooper a representá Promé Minister/Minister di Hustisia Gilmar Pisas na e selebrashon di 72 aniversario i “Dia di Trahadonan di Kuerpo Polisial” na House of Worship dia 1 di òktober 2021.
Kuerpo Polisial di Kòrsou a selebrá nan dia i 72 aniversario kuminsando ku un mainta di alabansa sigui pa palabranan di motivashon di parti di Pastor Raimy Juliet.
Durante di e selebrashon aki Minister Charles Cooper a risibí for di man di e Tim di Maneho di Kuerpo Polisial Kòrsou nan vishon i mishon de forma di un plakat.
Pronto lo pasa na tur Warda di Polis pa entregá e vishon i mishon aki pa asina den tur parti di e organisashon tur hende ta bai biba esakinan, pa Kuerpo Polisial por drenta i kuminsá un era nobo.
Promé Minister mes no por tabata presente na e selebrashon aki, debí ku e mester tabata na un reunion Públiko di Parlamento pa trata e “Ontwerplandsverordening tot wijziging van de Landsverordening Rampenbestrijding en de Onteigeningsverordening”.
E mainta tabata unu yená ku un ambiente di inspirashon pa kada un di esnan ku tabata presente.
Riba un di e potrètnan por mira ora ku Promé Minister a risibí despues e plakat ku ta deskribí e vishon i mishon di Kuerpo Polisial Kòrsou.


text:
Lider di fraccion di AVP mr. Mike Eman Recorte salarial di maestronan di scol ta espantoso Awor cu maestronan di scol ta haya nanl oonopgaaf 2020 y compara esaki cu 2019 ta bira espantosamente evidente cuanto gobierno Wever-Croes a corta den…
Duna nos Luz Berde
Danki na Bo sosten partido AVP por a sirbi Aruba durante añanan largo. Den periodo 2009-2017 nos a traha duro pa haci nos isla miho, mas bunita y mas solido. Nos a logra hopi. Pero tin hopi mas pa haci. E trabou cu nos a haci durante ultimo e periodo aki ainda ta visibel tur caminda: kilometernan di caminda a wordo construi y hopi mas a wordo reconstrui. Barionan y areanan publico cu tabata decai awe ta bunita y dushi pa biba y pasa tempo aden. E hospital nobo t’ey awor pa duna miho servicio na comercio y miho cuido na ciudadanonan. Scolnan cu tabata den mal estado a wordo reconstrui y a traha scolnan nobo. Cada un di e proyectonan aki a contribui na crea trabou y miho servicio. Nan ta embeyece nos pais y crea oportunidadnan nobo pa nos hendenan y nos economia.
Tuma contacto cu mi
- Avenida Alo Tromp 56 Oranjestad, Aruba
- +297 5830911
- Weg Sero Preto 9 San Nicolas, Aruba


text:
DEN HAAG – Gabinete hulandes ta hasi un apelashon urgente na e islanan. “E bakunanan ta serka di pasa e fecha te ku kua por warda nan. Por fabor, usa e bakunanan ku ta den frishidèr ainda!”
Sekretario di estado demishonario di CDA Raymond Knops (Relashonnan den Reino) ta haña ku ta “preokupante” ku espesialmente na Sint Maarten i Sint Eustatius hende ta keda sin usa e bakunanan masalmente. Na Sint Eustatius ta trata di ménos ku mitar di e habitantenan (45 porshento) ku a bakuná. Na Sint Maarten ta solamente 35 porshento.
Prekupashon grandi den Tweede Kamer
Tweede kamer ta prekupá pa e idea ku aworó e bakunanan ta resultá ‘den hèmber di sushi’. “No por t’asina ku aworó e fecha di vense di e bakunanan a pasa i mester tira nan afó, kaminda na Hulanda i hopi otro parti di mundu hende tin masha nesesidat di un bakuna.
Meskos ku D66, CDA i PvdA, VVD tambe ta haña ku gabinete mester hasi un apelashon urgente. “Ta importante tambe pa ekonomia. E temporada di turista ta yegando i no por t’asina ku ta sera e islanan atrobe”, parlamentario di VVD Aukje de Vries ta haña.
‘Manda e bakunanan ku a sobra Sürnam’
D66 ke, pa si no tin otro moda, manda e bakunanan Sürnam antó. “Ei nan tin kódigo pretu. Kuido ei ta sukumbí i kada dia ta konta”, segun parlamentario Jorien Wuite. “Òf: na e islanan karibense ta sobra bakuna i un buelo di un ora i mei mas leu tin masha nesesidat na Sürnam. Mester por transportá nan, maske ta 10 mil bakuna.”
Gabinete di tur manera ke prevení ku mester tira e bakunanan afó na e islanan. “Nan ta na disposishon di e hende nan ei sí, pero nan no ta keda para ei eternamente”, Knops ta konfirmá serka Tweede Kamer.
Na e islanan sí tur edat por bakuná
Pa motibu di e eskala chikí gabinete hulandes ‘mésora’ a disidí pa bakuná tur hende na e islanan sin wak edat mas pronto posibel. “Tin bia eskala chikí ta un bentaha”, segun Knops. “Nos a bisa: asina por bakuná, nos ta bai yuda e islanan mas pronto posibel. No komo último, sino komo promé, Mi a haña esaki simbóliko pero bunita tambe.”
E aspirashon tabata pa bakuná tur hende promé ku promé di yüni, pasobra e ora ei e temporada di orkan ta kuminsá. Knops no ta haña ku ta solidario ku grupo grandi di habitante no ta usa e bakunanan di Hulanda.”Ku esaki bo ta pone salubridat públiko tambe na peliger si asina tiki hende bakuná.”
Kontrali na Hulanda, asta hóben por bakuná. “Kaminda na Hulanda hende bou di 55 aña ainda no ta haña bakuna, ei tur kos tabata kla pa bakuna. Na mes momento hende aki si tabata warda e bakuna ei i asta tin hende ku a muri ku no a bakuná ainda.”
‘No por tene frontera será’
Poko poko ta habri e islanan pa mundu. Pa alkansá imunidat di grupo, pa e vírùs no por plama mas, segun e sientífikonan un mínimo di dos terser parti di poblashon mester a bakuná. Si suavisá e medidanan mas aleu, tin e riesgo ku diferente di esnan ku a nenga di bakuná lo bira hopi malu.
E gabinete demishonario ta di akuerdo ku mester habri e fronteranan pronto. “No ta un posibilidat pa tene un isla manera Sint Eustatius será te den eternidat. Un djis henter mundu a bakuná i lo bini tráfiko.
“No opstante tur kampaña i apelashon e otro hendenan no ta bini.”, Knops ta mira. “Si ta trata di kaso médiko i hende hopi malu, un isla manera Sint Eustatius a sali for di e krísis di corona relativamente ku poko daño. Esei ta krea un sorto di seguridat falsu. Ta manera p’esei e realisashon pa bakuná ta ménos grandi.”
No ta tur isla ta bai dje malu ei manera Sint Eustatius i Sint Maarten. Na Saba asta nobenta porshento di e habitantenan a bakuná kaba. Na Boneiru setenta porshento a haña por lo ménos un angua. Na e isla bisiña Kòrsou meskos. Ei e atmishonnan na hòspital a baha drástikamente.
Gobièrnu di Sint Maarten ta trata ku kampaña pa konvensé hende di bai bakuná. Es ku bakuná despues di promé di yüli lo mester paga p’é.


text:
TILBURG – Ku kaminata na Tilburg Carla Mohammed ta trata di hasi hende konsiente di sklabitut. E ke laga hende realisá kon pasado ta keda influenshá presente. Kon doloroso e por ta, pero tambe kon bunita ta pa komprondé otro.
For di su tempu di studiante e ta empeñá pa duna e pasado di sklabitut mas atenshon. E señora Rubiana ta organisá kaminata ku ta pasa diferente sitio na Tilburg ku tin konekshon ku e tempu ei.
“E tabata inspirá mi asina tantu, tur e kaminatanan di sklabitut na Den Haag, Rotterdam i Amsterdam. Mi di: mi ta bai hasi esaki na Tilburg tambe. Mi ta djis bai hasié!”, e ta konta den e programa di NTR 5 Dagen (NPO Radio 1).
“Marka di pasado di sklabitut? Wèl esei si nunka mi no a mira pues mi tabata kurioso pa sa”, un partisipante ta reakshoná. Ta remarkabel ku ta espesialmente hende muhé blanku ta mèldu pa e rekoridonan. Nan ta masha positivo tokante e rekorido; ku relato tokante un lugá di kima kòfi, de Nederlandse Bank, un estatua di un mishonero i un hòmber pretu na rudia. “Kisas mi bista tokante Tilburg a kambia un tiki.”
‘Abo komo hende muhé pretu ta bai konta e hende nan ei tokante nan historia?’
Carla Mohammed den su mes grupo a mira ku hende tabata duda si e mester duna e rekoridonan sí òf nò. “Tambe mi a haña manera un aviso: ‘abo komo muhé pretu konta é hendenan ei tokante nan historia? Nan ta bai bisa bo : no mete, ta nos Tilburg! Bo no tin miedu ku nan lo ataká bo?’ Mi di: nò, pasobra esei tabata sosodé frekuentemente kaba.”
E mes tin hopi eksperensia malu ku tin di aber ku rasismo i diskriminashon. Su mayornan i welanan ta bini di Sürnam. E mes a nase i lanta na Aruba kaminda su mayornan a siña konosé otro. Hopi surinameño a emigrá pa Kòrsou i Aruba pa trabou den siglo pasá. Na 1973 el a muda pa Hulanda pa sigui studia.
Tin bia di repente hende ta reakshoná agresivamente
Tin bia sa sosodé ku paseante di repente ta reakshoná agresivamente riba su kaminatanan. Por ehèmpel, ora poko tempu ei e tabata pará serka un estatua. “Tabatin un hòmber na e otro banda di kaya. El a grita: ‘sí, nós Tilburg. Nós Tilburg!’ Mi no a bisa nada.”
‘Bo mag papia tokante sklabitut, basta bo no kuminsá iritá’
Pa papia tokante un pasado kolonial ta permití, basta e keda agradabel, e ta konfirmá. “Miéntras tantu ku ta papia ku un tono kaminda suavemente ta konta e historia di Hulanda, ta pèrmití pa papia di esaki. E no mester ta doloroso, e mester ta easy. I espesialmente: no mester akusá.”
Carla Mohammed den kombersashon ku presentadó Mirthe van der Drift di e programa 5 dagen (NTR) na NPO Radio 1
E tambe a eksperensia ku hende ta reakshoná ku kramp. “Mirando mi eksperensia di bida mi ta keda trankil sí”, segun Carla Mohammed. “Na momentu ku bo konfrontá hende ku e doló di e pasado di sklabitut, bo ta haña e reakshon: ma bo no ta eksagerá poko?! Ta asina tantu tempu pasá!”
Manera ta gaña bo ta gaña
Den kuminsamentu e tipo di reakshonnan aki tabata hasié agresivo. “E kos ta dal mi duru emoshonalmente. Manera ta gaña mi ta gaña! E ora ei e ta un bon kos pa bo keda trankil.”
Carla Mohammed hopi bia tabata sinti ku otronan no ta komprond’é si ta trata di e pasado di sklabitut i su efekto te riba e dia djawe. “Konstantemente, konstantemente. Pero loke mi ta keda kòrda: Mi ta mira progreso sí. Danki na e lucha di mi antepasadonan mi ta pará aki. I ken mi ta pa awor mi deskurashá? Esei sí mi no ta hasi.”
Pero e ta ripará tambe kon bunita e kombersashonnan por bai durante su kaminata. “Hende ta skucha otro asina bon! Anto e ora ei mi ta pensa: sí, ke men tá posibel. Mi ta orguyoso di e hendenan ku por papia di dje na e manera ei”, e ta bisa ku un sonrisa grandi.


text:
Na febrüari lo trata kaso di Nini Fonseca den korte.
Korte a indiká ku dia 23 di febrüari próksimo lo trata den korte di apelashon e kaso pa trafikashon di droga Rizinia, kontra Burney ‘Nini’ Fonseca. Den korte di promé instansha a sentensia Fonseca na kuater aña di prizòn. E kaso a keda posponé pa por tende testigunan. Kuater di e shete testigunan a keda tendé, pero hues komisario mester tende tres di e testigunan ainda, di kuá un di nan no sa su paradero. Mester buska e testigu pa por interog’é. Esei ta e motibu tambe ku no por a trata e kaso di Fonseca. Un petishon di Fonseca pa libertat provishonal, mientras e ta warda tratamentu di su kaso, a keda rechasá pa korte. Fonseca ta será na Hulanda i no tabata presente durante tratamentu di su kaso, pero el a sigui esaki sí pa medio di “videoconference”.


text:
Apesar cu e fianza fo’i Hulanda no a yega ainda
ORANJESTAD – E siman aki Gobierno di Aruba ta logra paga Subsidio di Salario na un total di 1018 compania cu a haci un peticion pa yudansa financiero pa paga salario na 10566 trahador. E suma envolvi ta 16,5 miyon florin. E siman aki tambe Gobierno ta paga e suma di 4000 florin di Sosten Financiero na un total di 1606 Negoshi Chikito y Mediano di 1 te cu 50 trahador, cu a haci un peticion pa e yudansa financiero aki cu Gobierno ta brinda cada kwartaal. E suma envolvi ta 6,4 miyon florin. Pues en total Gobierno ta yuda e companianan cu un inyeccion financiero di 22,9 miyon florin e siman aki.
Gobierno te ainda ta den deliberacion cu Hulanda riba e condicionnan cu ta wordo impone pa asina Aruba por dispone di e fianzanan necesario pa por cubri Aruba su necesidad di likidez y tambe pa por ofrece e Susbsidio di Salario na companianan. Pero pa yuda economia di nos Pais y pa companianan y trahadornan por tin e paz mental necesario den e momento di crisis aki, Gobierno a haci un ehercicio interno pa asina percura pa e fondonan necesario por ta disponibel pa paga e Subsidio di Salario y e Sosten Financiero na e companianan.


text:
Diaranzon mainta a drenta informe di cu tin un pleito formal andando na un adres na Paradera, mesora a dirigi patruyanan na e sitio. Na yegada di e patruyanan na e cas a bin resulta cu aki ta trata di e conosido recidivista conosi como “Koki” kende a bolbe trata di horta na un cas pero a ser atrapa y a cor’e cun’e for di dilanti e cas. “Koki” a cuminsa lanta contra e habitantenan y polis a intermedia, mientras esey tabata pasando como 3 otro victimanan di ladronicia na man di Koki tur esakinan ta victimanan di e mainta aki. Den nan tabata tin uno cu a bisa cu e ta entrega keho mientras e otronan a logra kita e cosnan horta for di dje y no a denuncie. Debi toch cu un di nan ta denuncie polis a bay over na detene y e victima aki tin video di ora Koki a bay comete ladronicia. A solicita presencia di e vehiculo di transporte di detenidonan pa hibel’e na warda di polis na Santa Cruz. Ban spera cu awor si porfin e habitantenan di Piedra Plat, Paradera, Sero Lopes y vecindario lo por hala rosea trankil sin e fechorianan di Koki pa algun temporada.
2 thoughts on “Den menos di un ora cu polis a laga e recidivista conosi como “Koki” liber, ya caba ela sigui horta”
-
E tin un brasa cabs den gips. Lo ta bon idea pa pone e otro tambe den gips. Pa hasie un poco mas dificil pa horta cos.
-
si e tin tanto record di hortamento riba su lomba, sere den kia pa un par di anja anto


text:
Cu e vuelo aki a inaugura oficialmente e prome evento internacional di transporte aereo “A Flight to the Future”, organisa pa Aruba Airport Authority N.V. (AAA) den nomber di Dutch Caribbean Cooperation of Airports (DCCA).
Minister di Transporte, Integridad, Naturalesa y Asuntonan di Adulto Mayor Ursell Arends, tabatin e honor di ta e prome pasahero den e vuelo electrico aki. “Esaki ta historia den proceso! Pa ta e prome pasahero abordo di un vuelo electrico den region Caribe tabata un honor y alabes un emocion. Sostenibilidad y innovacion ta un parti importante di e vision cu gobierno tin pa futuro y pa por tin e vuelonan electrico aki realisa den region ta un testimonio mas di nos compromiso pa explora, desaroya y implementa esfuerso sostenibel.”
Den presencia di varios mandatario invita for di seis isla den Caribe, invitado special di Hulanda, Merca, Canada, Latino America, Central America, Europa y varios ehecutivo di diferente aeropuerto di Caribe, e Pipistrel Velis Electro a lanta vuelo pa 17:30PM cu a dura 15 minuut. E Pipistrel Velis Electro a yega Aruba siman pasa y a asambl’e den hangar di Aeropuerto di Aruba mes p’asina por ehecuta e vuelonan electrico durante e siman di “A Flight to the Future”.
Dutch Caribbean Cooperation of Airports ta un cooperacion entre e seis aeropuertonan di Caribe denter di Reino Hulandes. DCCA tin como meta pa presenta diferente opcion di transporte aereo alternativo cu enfoke riba futuro, p’asina por mehora e conectividad interinsular entre e islanan di Caribe Hulandes haciendo esaki uno mas accesibel, eficiente y sostenibel. P’e motibo aki ta organisa e prome evento internacional di transporte aereo sostenibel “A Flight to the Future” cu ta tuma luga for di 7 pa 11 di november na Aruba.
“Servicio medico, mercado laboral, red social y e economia por beneficia di e conexionnan aereo mas accesibel y sostenibel”, segun presidente Joost Meijs den nomber di DCCA.
Royal NLR - Netherlands Aerospace Centre, lo participa den e evento. P’e ocasion aki, e avion di investigacion electrico NLR, e Pipistrel Velis Electro, lo realisa varios vuelo electrico. Ademas,e vuelo di 6 di november tawata e prome vuelo di un avion electrico den Caribe. Pipistrel Velis Electro ta un 2-seater propeller training aircraft cu ta completamente “powered” pa un electromotor cu por bula pa 30 minuut, tumando en cuanto un 30 minuut di tempo di reserva. Lo demostra e avion di investigacion electrico di NLR tambe den e hangaar na aeropuerto pa e communidad di nos isla. NLR ta kere cu ta crucial pa involucra un y tur den e biahe pa un futuro di aviacion sostenibel.
Durante henter e siman di e evento, lo tin diferente discurso y lo haci varios presentacion, alabes lo realisa diferente panel di discusion, lo provee varios masterclass y lo realisa algun demostracion diario di vuelo electronico cu Pipistrel Velis Electro na nos aeropuerto.E conocemento comparti durante e siman di e evento lo ta diferente tur dia. E temanan clave lo ta:
- “Discover the Undiscovered”, enfocando riba aviacion sostenibel;
- “Built for Experience”, enfocando riba turismo sostenibel;
- “Pushing the limits: changing the Future”, enfocando riba operacionnan na aeropuerto sostenibel;
- “Reality Check”, enfocando riba investigashonnan andando y inversionnan;
- “Connecting Generations”, dunando e comunidad un oportunidad pa experiencia e Pipistrel Velis Electro di cerca.
Ainda tin posibilidad pa registra y atende e evento aki di manera virtual cu lo ta transmiti “live” a traves di www.dccaairports.com/live di 7 pa 11 di november 2022. Pa mas informacion tocante e evento y pa por registra participacion virtual, por bishita e website www.dccaairports.com.


text: Diadomingo atardi a drenta informe di cu na e rotonde Mahuma bayendo pabao tin un Hyundai Getz blauw coriendo zig zag riba caminda, mesora a dirigi patruyanan na e direccion ey. Un rato despues a drenta otro informe di cu e vehiculo aki a tuma direccion Avenida Milio Croes, mesora patruyanan a tuma e direccion ey y a logra para e chauffeur banda di e ex-edificio di Kooyman. Eynan polisnan a nota cu e chauffeur ta burachi y a detene, ademas a solicita presencia di e vehiculo di transporte pa asina transporte pa warda di polis.


text:
Promé Minister Gilmar Pisas a partisipá na diferente aktividat di TNO
Publiká riba 02 Novèmber 2021
Willemstad – Promé Minister Gilmar Pisas i diferente otro minister di e Gobièrnu aktual a partisipá na diferente aktividat ku tabatin relashoná ku e bishita di TNO i invershonistanan Europeo aki na Kòrsou den e siman di 25 di òktober 2021 te ku 29 di òktober 2021.
E siman tabata bou di kordinashon di e Ministerio di Desaroyo Ekonómiko.
Durante di e siman ku a pasa tabatin diferente aktividat, kombersashon i reunionnan intensivo ku e grupo di TNO (Toegepast Natuurwetenschappelijk Onderzoek), representantenan di Kòrsou i inversonistanan Europeo ku tabata na Kòrsou pa atendé e tópiko di entre otro energia duradero.
Despues di basta dia di preparashon pa ku e proyekto di Living Lab, a finalisá e siman ku firmamentu ofisialmente e proyekto aki.
Livng Lab ta eksplorá opshonnan pa hasi Kòrsou un Pais ku ta gosa di un ekonomia 100% duradero.
Ta trata aki di entre otro bini ku Busnan ku ta kore riba energia Solar, uso di Sargasmo ku ta keda tradusí den energia i alabes evaluá e parti di kambio di klima.
E proyekto aki mester tin aki 10 aña un ròl importante den Karibe pa loke ta trata energía duradero i aki masomenos 20 aña Kòrsou tin di bira un eksportadó di energía renovabel.
Esaki lo ta posibel pa medio di uso di teknologianan pa haña energia alternativo riba tereno di mobilidat i infrastruktura, kual lo por tin komo resultado bahamentu di gastu den nos kostonan di elektrisidat, awa i transporte.
Living Lab ta ofrese tambe kursonan pa asina evitá e parti di “brain drain” , dor di krea kuponan di trabou.
Gobièrnu di Kòrsou, TNO, invershonistanan Hulandes, i diferente otro stakeholder di Kòrsou a yega na un akuerdo ku e firmamentu di un MoU dia 29 di òktober 2021, kaminda a finalisá e siman importante aki tambe.
Riba e diferente potrètnan por tuma nota di algun di e aktividatnan ku por a konta ku presensia di Promé Minister.


text:
Preparacionnan andando pa Luna di Adulto Mayor
Ministerio di Asuntonan di Adulto Mayor ta den pleno preparacionnan pa loke ta trata lansamento di Directie Ouderenzaken. E meta ta pa centralisa tur e esfuersonan cu tin pa mehora e variedad di retonan cu e grupo 60+ den comunidad ta enfrenta. Tambe lo percura pa subi e accesiblilidad na servicionan di cuido, stimula partipacion y bienestar di nos adultonan mayor.
Durante ultimo simannan a tene diferente reunionnan y a bishita diferente stakeholders pa presenta e maneho pa adultonan mayor. Minister Arends a elabora riba su vision cu ta dirigi riba optimalisa participacion den comunidad den un sentido amplio.
Diaranson 21 di september a bishita Fundashon Hospice Atardi y Stichting Thuiszorg Aruba (STA) unda a haya recorido di e instancianan y tambe splicacion riba e servicio cu cada un di nan ta ofrece. Hospice Atardi ta specialisa den palliatieve zorg, cual ta nifica cuido 24/7 pa personannan den nan ultimo fase di bida. Un caminda unda por alivia sufrimento, cu respet pa e huesped su privacidad y tambe pa famia por bishita. Cuido den ambiente di hogar. STA actualmente ta atendiendo cu 27 cliente y nan a demonstra di ta enfoka riba mehoracion continuo di e calidad di cuido cu nan ta ofrece na nos adultonan mayor.
“Unabes nos tin un familiar den un cas di cuido ta keda na nos como famia pa bishita nan, atende cu nan y sigui duna nan e amor y cariño cu nan merece”, Minister Ursell Arends ta expresa.
Durante reunion cu Organisacion di Penshonadonan Publico Arubano (OPPA), nan a trece diferente puntonan di preocupacion dilanti entre otro accesibilidad pa rolstoel, fondo pa actividad y control na casnan di cuido. Minister Arends a informa cu actualmente tin un proyecto piloto andando den casnan di cuido pa sigura calidad di servicio. E proyecto aki a wordo presenta na e gruponan cu ta maneha e casnan di cuido dialuna 12 di september. Tambe tincu menciona cu tin combersacionnan andando cu Horacio Oduber Hospital (HOH) pa provee acceso na un ouderenarts pa casnan di cuido.
Pa loke ta trata fondo pa actividad, Gobierno di Aruba a inverti den e proyecto “Veilige Barios” pa aloca mas fondo na organisacionnan di bario pa asina por organisa mas actividad. Esaki ta inclui actividadnan pa nos adultonan mayor cual ta stimula participacion den un forma positivo.
Ta importante pa tende di nos adultonan mayor, nan pensamentonan y preocupacionnan y asina hunto cu stakeholders cu ta atende directamente cu nos adultonan mayor, por contribui na e maneho. Asina nos por ta sigur cu berdaderamente e maneho ta na nan bienestar.


text:
abigail de veer
-
Lima2019
8 lugar pa Kyra y Abigail
Kyra Hoevertsz y Abigail de Veer a keda na di 8 lugar overall den e Weganan Panamericano LIMA 2019. E…Read More »
-
Lima2019
Kyra y Abigail na di 7 lugar
Panam Games 2019: Kyra Hoevertsz y Abigail de Veer a logra un di 7 lugar den e rutina tecnico. E…Read More »
-
Barranquilla2018
Kyra y Abigail a participa den Duo Liber
Nos ta comparti cu boso mas di e rutina di Kyra Hoevertsz como tambe Abigail de Veer den e Duo…Read More »
-
Barranquilla2018
Medaya di Brons den Duet
Abigail de Veer y Kyra Hoevertsz ta conta di nan Medaya di Brons den DuetRead More »
-
Barranquilla2018
Brons pa Kyra y Abigail
E duo di natacion artistica Kyra Hoevertsz y Abigail de Veer ta logra medaya di brons den Duo Liber aki…Read More »
-
Barranquilla2018
Kyra y Abigail a mira accion den Duo Tecnico
E duo di natacion artistica Kyra Hoevertsz cu Abigail de Veer a mira accion awe den e Duo Tecnico den…Read More »


text:
Dianan 20 y 21 di april 2021 a tuma lugar competencia di atletismo escolar na Stadion Guillermo Prospero Trinidad cual competencia a wordo organiza pa IBiSA, manteniendo tur regla di protocol di deporte vigente.
E aña aki tabata tin 3 evento pa categoria 1 cual tabata careda di 60 meter, careda di 400 meter y tira bala leu, pa categoria 2 tabata tin 4 evento cu tabata careda di 60 meter, careda di 400 meter tira bala leu y bula leu.
Atleta cu acomula mas punto ta cay den premio, aki ta sigui resulta di competencia. Categoria 1 mucha homber: Na prome lugar den categoria 1 mucha homber a resulta Philip Kooij di Mon Plaisir Basis School cu total di 2448 punto, na di dos lugar a keda Jaydrick De Cuba di Colegio Sagrado Curazon cu total di 2446 punto y na di tres lugar a keda Ricky Henriquez di Scol Basico Washington cu total di 2444 punto.
Categoria 1 mucha muher: Na prome lugar den categoria 1 mucha muher a resulta Mia Jansen di Colegio Sagrado Curazon cu total di 2330 punto, na di dos lugar a termina Aaliyah Fleming di Colegio Sagrado Curazon cu total di 2272 punto y na di tres lugar a keda Zahirah Mohamed di Sint Paulus School cu total di 2250 punto.
Categoria 2 mucha homber: Na prome lugar den categoria 2 mucha homber a resulta Damian Leong di Basis School De Schakel cu total di 2975 punto, na di dos lugar a resulta Jack Maxuell di Colegio Sagrado Curazon cu total di 2898 punto y na di tres lugar a keda Allan Vasquez Pius X School cu total di 2856 punto.
Categoria 2 mucha muher:Na prome lugar den categoria 2 mucha muher a resulta Aeva Kock di Colegio Sagrado Curazon cu total di 2734 punto, na di dos lugar a termina Mali Baroud di Scol Basico Wasington cu total di 2688 punto y na di tres lugar a keda Sangely Rasmijn cu total di 2678 punto.
IBiSA kier a felicita tur e ganadornan di competencia di atletismo escolar 2021 y tambe tur esnan cu a participa na e competencia aki y pa esnan cu no a logra cay den premio e aña aki pa sigui train mas duro pa proximo biaha.
Resultado completo di e competencia di atletismo escolar ta riba social media di IBiSA, facebook, Instagram.


text:
ORANJESTAD,Aruba
Durante su bishita di un dia na Aruba, Minister Raymond Knops a reuni cu Gobernador y cu Prome Minister. Minister Knops a expresa den su conferencia di prensa cu e ta hopi satisfecho cu Gobierno di Aruba. El a menciona palabranan manera “Best tevreden met de samenwerking”. Tambe el a comenta cu e relacion ta bon. El a enfatisa cu e retonan cu Aruba ta enfrenta ta grandi y cu Aruba ta tumando e pasonan corecto. Minister Knops ta satisfecho riba e forma con Gabinete Wever-Croes ta tuma recomendacionnan na serio. Y cu ta mustra cu e aña aki tambe Aruba lo logra su metanan. El a reitera cu Aruba ta bayendo den direccion positivo.
Minister Knops a bisa cu Aruba economicamente ta bayendo bon. E esfuersonan di Gobierno di Aruba di baha gasto di personal y hisa entrada ta bay tuma tempo y sin kier mete den politica local, el a bisa cu si ta MEP of ta AVP, tur dos lo mester haci esaki.
Minister Knops ta bay cu un sentimento di satisfaccion y esaki ta yuda crea e confiansa cu Hulanda mester tin den Aruba.


text:
GRUPO UNI TA INFORMA : PAKIKO E DANCE PARADE A WORDO CANCELA
Grupo Uni di Carnaval for di inicio di e temporada di Carnaval 61 a propaganda e parada Nobo
dedica na hobenan cu ta “ dance parade” cu tabata programa pa 30 di Januari 2015.
Gruponan a inicia cu inscribcion y aki a mira e bon reaccion pero nunca a para keto pa pone un
limite di edad.
E motibo di e cancelacion tabata exactamente cu e gran mayoria di e participantenan cu a
cumpra ticket tabata hobennan menor di edad bao di 13 anja.
Como personan responsabel cada lider di grupo a bay den seno y delibera ariba e posibel
consecuencianan cu lo por tin durante di e parade aki, specialmente cu ta trata di un evento cu
openbar y cu esaki no ta responsonsabel pa hobennan di edad abou participa.
Tanto e sponsor Polar como Gruponan uni a reuni Diahuebs anochi y tambe Diabierna mainta
pa discuti riba e diferente alternativanan cu tabata tin pa controla e hobennan.
Ora a haci e evaluacion a constata cu ta trata di mas cu 500 hoben bou di edad di 14 anja cu a
cumpra un ticket y cu e control no tabata asina facil, esei a haci cu a opta pa cancela e evento.
Gruponan Uni ta conciente cu na cuminsamento nan no a pone un limite di edad y a laga esaki
habri pa tur hende participa. Loke no a spera ta cu un mucha di 12 pa 13 anja lo tabata tin 95
florin pa cumpra un ticket na e balor ey. Mas ainda Gruponan Uni ta conciente cu si a laga e
evento bai door cu tur e hobennan aki, nan lo tabata blanco di critica pa e mesun mayor di e
hobennan cu a participa na e evento aki.
Tanto Gruponan Uni como tambe e sponsor Polar a confirma cu otro anja e evento aki lo tey un
biaha mas, pero e biaha aki ta pone un edad minimo di 16 anja pariba. Na mes momento
Gruponan Uni kier a concientisa mayor pa cuida nan yiunan y no laganan nan so den e
temporada aki. Na tur persona cu a cumpra nan ticket por busca esaki na Hamaka Sidewalk
Café awe tardi entre 5 pa 8 or, ora cu nan entrega nan tshirt of nan ticket bek.


text:
Dolorita Geerman Kelly
Kuzeta Aruba N.V.
Kuzeta B.V. Bonaire
Kuzeta B.V. (Curaçao),
Ku hondo pena a risibí e notisia di fayesimentu di
Dolorita Geerman Kelly
biuda di P.J. Geerman di Seguros Geerman, Aruiba
mihó konosi komo Doita un dama elegante, ku Señor pegá na su kurason.
Nos ta ekspresá nos mas profundo kondolensia na:
Anthony Marcha, Direktor General di Kuzeta, (yerno)
Lydia Marchena Geerman; (yu muhé mayó)
Rowan Marchena (nieto) i su kasá Karina Galmeijer;
Marcelo i Liam: (bisa-nieto)
Renalinda Marchena (nieta);
Raniel i Risa-Maria: (bisa-nieto)
Rainy Marchena (nieta);
Rocco i Sienna (bisa-nieto)
I demas famia, amistad i konosínan.
Ku Doita sosegá na pas den Reino di Señor


text:
Promé Minister Gilmar Pisas a hasi un bishitá na Fundashon Prevenshon na Otrabanda
Publiká riba 16 Novèmber 2021
Willemstad – Promé Minister Gilmar Pisas a hasi un bishitá na Fundashon Prevenshon dia 16 di novèmber 2021 na Otrabanda.
Despues ku Promé Minister a eksperensiá e mini konferensia ku Fundashon Prevenshon a tene dia 9 di novèmber 2021 e la opta pa hasi un bishita na e fundashon, pa asina e por a tuma nota personalmente di tur e trabounan i tèstnan di screening ku e fundashon aki ta hasi pa nos komunidat gratituamente.
E loke a keda presentá na Promé Minister tabata di aploudí.
E fundashon aki ta ekipá di un forma hopi profeshonal, ku un tim di personal adekuá i materialnan di último modelo.
E tabata un plaser pa por a kombersá, risibí informashon i sera konosí ku Fundashon Prevenshon di aserka.
Promé Minister a gradisí sr. Bob Pinedo i henter su staf pa e rekorido ku e la risibí serka nan.


text:
ORANJESTAD, Aruba
Awe diadomingo merdia pa exactamnete 12:03 pm SMAC conhuntamente cu Cuerpo Policial a haci inicio na e parada di grandi di Oranjestad. Tabata tin 11 grupo y mas o menos 4000 participante. Nos a conta cu 210 personal riba pia. Diferente departamento di Cuerpo Policial a traha hunto entre otro Polis Uniforma, ME, Motor Unit, K-9 , Mobiele Commando, Departamento di Recherche, Personal administrativo y nos Commando Kamer. Tambe personal di CEA. Pa diadomingo atardi pa 5:03 pm cabez a jega ex DOW y pa anochi 7:20 pm e parada a jega su final. E aña aki a conta cu 27 detencion. Aña 2019 tabata tin 29 detencion.


text:
Petishon pa pèrmit
Promé ku un kompania òf persona kuminsá ku trabounan di kobamentu, e tin ku entrega un petishon pa e risibí un pèrmit di kobamentu. Pa hasi petishon pa pèrmit, mester entrega un formulario. Riba e formulario aki, ta indiká:
- Informashon di kompania ku ta bai hasi e trabou di kobamentu
- Lugá kaminda ta bai koba – Profundidat di e kobamentu
- Grandura di e área ku ta bai koba ta
- Durashon di e trabounan di kobamentu
- Mashinnan ku ta bai usa
- Motibu ku ta bai koba na e sitio indiká
- Si tin pèrmit di doño pa koba
Mester entregá e formulario aki firmá ná Servisio pa Obra Públiko por lo ménos 20 dia promé ku e fecha pa kuminsá ku e trabounan. E formulario di petishon pa pèrmit ta optenibel aki. Tambe tin un manual amplio tokante esaki. Por download e manual aki.
Despues di a risibí e petishon, Servisio pa Obra Públiko ta bai analisá e situashon. Den di 2 siman, e kompania òf persona ku a entregá su petishon ta risibí un kontesta. E kontesta aki por ta enserá:
- No ta duna pèrmit
- Ta duna pèrmit bou di sierto kondishonnan
- Ta duna pèrmit sin restrikshon
Despues di risibí e pèrmit aki, e persona of kompania mester informá Polis di e trabounan aki.


text:
WILLEMSTAD- 16 di yüni 2022 – Resientemente representantenan di Ofisina di Turismo di Kòrsou a bishitá Alemania pa partisipá na tres diferente aktividat pa promové Kòrsou komo destinashon turístiko.
CTB a asistí primeramente na Counter Days, un evento organisá pa FVW e agensia di trade media mas grandi na Alemania. Meta di e evento tabata pa duna informashon na agensianan di biahe di rònt Alemania. Aki e tim di Kòrsou a tene presentashon pa 150 agente di biahe durante un marketplace kaminda a kompartí tur loke Kòrsou tin di ofresé na e turista aleman. Banda di esaki a duna tambe un workshop interaktivo na un grupo di 45 studiante i stazjèr di agensianan di biahe tokante proyektonan sostenibel na Kòrsou.
E segundo aktividat tabata dirigí spesífikamente na agensianan di biahe físiko i online i operadornan di tour na e siudat di Munich, ku ta un área di enfoke pa nos na Alemania. Akinan CTB a tene seis workshop den forma di un “Dushi Quiz” interaktivo. Durante e kues akí, agentenan di biahe mester a kontestá 15 pregunta tokante Kòrsou den 15 minüt.
E terser i último evento a enfoká riba e deporte di gòlf, kaminda a introdusí Kòrsou komo un destinashon di gòlf p’e merkado Aleman. Durante e evento akí CTB a duna un presentashon pa 30 hungadó di gòlf amatùr i profeshonal na un torneo di gòlf i asina enfoká riba e puntonan úniko ku Kòrsou ta brinda na nos bishitantenan.
CTB ta ademas partner ofisial di e asosiashon di gòlf profeshonal di e estado di Bavaria na Alemania, i partner patrosinadó di “Race to Curaçao”. Esaki ta un serie di torneo di 9 evento di gòlf na Bavaria ku lo kulminá ku un torneo final aki na Kòrsou, titulá “Blue Bay Masters”. CTB ta konfia ku e esfuersonan akí lo duna fruta, i ku nos lo mira mas turista Aleman bishitá nos isla den e lunanan benidero.


text:
Hende Grandi I Alimento
Pa biba mas largu i pospone of preveni malesanan kroniko ta importante pa kome salu i hasi hopi moveshon(ehersisio). E proseso di biramentu bieu ta diverso serka tur hende.
Un par di obstakulo pa hende grandinan kome salu por ta:
- Nan por tin problema pa kauw of guli
- Nan por tin mas ku un malesa kroniko i ta usa pa e motibu ey hopi remedi. E remedinan por tin efektonan sekundario manera boka seku, karni di djente ku ta sangra of ta sensitivo. Of nan no tin apetit.
- Pobresa of soledat tambe por ta kausa ku un hende grandi no ta kome(salu)
Obstakulonan pa hende grandinan kome salu por ta un risiko pa desnutrishon.
Desnutrishon ta soru pa un perdida di musculo(spiermassa). Esaki ta hasi e risiko ku nan por kai of kiebro di wesunan enorme. Pues komo resultado di bira grandi, malesa, menos movimiento ta trese ku lo tin menos musculo(spiermassa) i menos funshon di musculo.
Pa evita esaki por hasi ehersisionan pa hasi e musculonan fuerte i usa sufisiente kosnan ku proteina aden.
E funkshon di e niernan tambe ta redusi serka hende grandinan. Dor di esaki lo wordu traha mas urina pa saka e produkto residualnan(afvalstoffen). Tapesey ta importante pa hende grandinan bebe por lo menos 1,5 liter di awa pa dia.


text:
Kralendijk- MBO Bonaire por yuda empleado di organisashonnan na Boneiru sigui krese. Esaki MBO Boneiru ta laga sa den un komunikado pa prensa.
Den kuadro di esaki, MBO ta mustra riba e variante di estudio ku nòmber BBL, ku ta para pa Beroeps Begeleidende Leerweg. Den e trayekto ei, studiantenan ta kombiná un trabou ku skol. Un (1) dia òf 2 anochi pa siman nan ta bai MBO Bonaire pa siña teoria di e fishi/profeshon. Despues di finalisá e estudio nan ta risibí un diploma MBO ofisialmente rekonosé.
E aña eskolar benidero nos ta ofresé 10 diferente trayekto BBL, ku ta varia di un estudio di rekurso humano, pa trayektonan atministrativo i asta den seguridat.


text:
Diasabra atardi na un cas na Nuñe a surgi un problema entre un mucha muhe di edad hoben y un homber cu ta conoci pa train hobennan den mundo di deporte y consecuencia esaki a bay for di man y e homber a hinca e mucha muhe na su pianan y a cuminsa sangra. Polis a presenta di biaha na e sitio y a topa cu e mucha muhe herida y no tabata sinti su pianan y aki a solicita ambulance pa presenta.
K9 unit tambe a presenta debi cu tabata cerca pa duna un man y cuminsa busca e sospechoso maske cu tin pista caba di kende e homber ta. A notifica recherche tambe di e caso. Ambulance a presenta y aki paramediconan a brinda asistencia na e victima y a transporta e mucha muhe pa hospital pa atencion medico avanza.


text:
E Festival di Buki pa Mucha ta ofrece contenido digital e aña aki. Tanto via e website di biblioteca, Facebook, YouTube y tambe pa medio di e proyecto di Digiboards den klas. Ofreciendo material digital apto pa Digiboards pa uso den klas ta un initiativa piloto pa Biblioteca Nacional Aruba. E storianan di e buki pa mucha Ora Ubao / Schelpeneiland
den 2 idioma por wordo presenta y trata via Digiboards. Tambe e informacion tocante e autornan cu a skirbi storia pa e buki aki. Ademas tin extra informacion y fuente pa busca mas informacion.
Pa medio di Digiboards tur alumno den klas hunto por lesa e buki di e Festival di Buki pa Mucha. Por hacie interactivo, duna otro turno pa lesa of haci pregunta. E maestro por lesa e buki mientras cu e alumnonan ta wak e imahennan y texto riba Digiboard. Tambe tin un version estilo ‘Kamishibai’ disponibel cu tur ilustracion di e buki. Den e version aki e ilustracionnan ta yena e pantaya completo, sin texto.
E presentacion aki a keda traha den Prowise Presenter-omgeving
, Esaki ta un online tool pa traha material y les interactivo. E instrumento aki ta disponibel riba tur Prowise Digiboards. Esaki ta den uso p.e. na diferente scol publico (DPS) y scolnan di SPCOA. Pero esaki ta posibel tambe riba otro tipo di Smartboards y Digiboards via e browser. Of pa medio di cualkier computer conecta cu un smartscreen of beamer/projector, tanten cu tin conexion di Internet. Docentenan por crea un account gratis pa habri e contenido di e Festival di Buki pa Mucha y tambe pa crea nan mes les.


text:
Torneo Akkermans
TORNEO DI PINPON PATROSINA PA AKKERMAN’S AUTOSUPPLIES
Federashon di Pinpòn Boneriano (BTTB) riba djaluna 4 di yüni i djarason 6 di yüni último a organisá un torneo di pinpòn pa su miembronan señor. E torneo a ser patrosiná pa Akkerman’s Autosupplies. A partisipá en total 9 miembro ku durante dos anochi a kompetí kontra otro hungando tur kontra tur.
Komo kampeon a resultá Alfred Beukenboom ku a gana tur su partidonan. Na di dos lugá a resultá Almar Nicolaas ku 6 partido ganá i dos pèrdí. Na e terser puesto a terminá René Evans ku 5 partido gana i 3 pèrdí.
E Federashon di Pinpòn por mira bek riba un torneo eksitoso kaminda e hungadó nan mas hóben manera Jean Claude Clementina, Percy Prudencia, Carlos Briceño, Emanuel Lont, Almar Nicolaas por a kompetí kontra e veterano nan manera Junny Vos, Alfred Nicolaas, i Alfred Beukenboom.
Federashon di Pinpòn ta spera ku esaki tabata un estímulo pa esnan mas hóben sigui práktika pa por duna e veterano nan mas kompetensia. Un gradisimentu speshal ta bai pa Akkerman’s Autosupplies pa nan patrosinio.


text:
…18 agente di biahe a asistí na e presentashon…
WILLEMSTAD- 6 di ougùstùs 2015 – Resientemente Ofisina di Turismo di Kòrsou (CTB) a tene un presentashon edukativo pa Top Vacations i diferente agente di biahe komo parti di un kampaña den zùit di Florida. Insel Air, Hilton Curaçao i Santa Barbara Beach & Golf Resort a djòin CTB durante di e presentashon kaminda a duna informashon detayá di e produkto ku e destinashon Kòrsou tin di ofresé, e diferente aerolínea i hotèlnan. A presentá tambe paketenan atraktivo di hotèl ku ta benefisiá e biahero hispániko. E presentashon ta forma parti di un kampaña promoshonal dirigí riba e konsumidó hispániko. Na e presentashon a asistí 18 agente di biahe entusiasmá pa siña mas di Kòrsou i sera konosí ku maneranan atraktivo pa bende Kòrsou komo produkto turístiko na nan klientenan.
…18 agente di biahe a asistí na e presentashon…


text:
KRALENDIJK – Fin di siman tras di lomba a tuma lugá e parti final di torneo di bolas, despues di 2 fin di siman di durashon. E torneo organisá pa tim di bolas “Energizer”, a kuminsá 5 di mart i a terminá 15 di mart. 16 ekipo di kabayero i 16 di dama a tuma parti na e torneo. Hopi hende tabata na tereno de wega “Gold Finch”, e sitio patras di “Jossy Boekhoudt Ball Park” pa presensia ekiponan durante wega. Áwaseru a kai djasabra anochi na algun okashon, sinembargo no a stroba kontinuashon di e weganan. E mamamentu di gai no a keda fo, loke ta krea un bon ambiente serka tur presente. Di e forma aki tim di bolas “Energizer” a organisá nan aktividat pa rekoudá fondo pa partisipá na Aruba pronto. Nan ta yama danki na tur ku a kontribuí. Radio Live 99.9 FM ta manda palabranan di éksito momentu ku nan bai Aruba pa kompetí. Aki ta sigui e resultado di e torneo.
Semi final muhé: Girls got swag, Bonaire stars, Rasta girls i Girls with balls.
Final: Rasta Girls i Girl Got swag.
Kampion: Rasta Girls i Sub kampion Girls Got swag.
Terser lugá a resultá Bonaire Stars.
Mihó Arime tabata Sharisa Keller.
Mihó Boche a resultá Liduska Bernabela.
Semi final kabayero: Unbreakable, Happy Boys,
Crazy Boys i Sparta.
Final tabata entre Happy Boys i sparta.
Kampion a resultá Sparta i Sub kampion Happy Boys.
Terser lugá tabata Unbreakable.
Mihó arime Kavoech i mihó Boche Errel.


text:
Kralendijk/Willemstad- Riba djasabra EZ Air a ehekutá un promé buelo pa aeropuerto Jose Maria Cordoba di Medellin ku su avion nobo, e Saab 340B. E buelo a tuma lugá den kuadro di sertifikashon di e avion aki pa Curaçao Civil Aviation Authorities (CCAA).
E avion a wòrdu piloteá entre otro pa Capitan Franklin Antoin i Ruben Ramos, ku ta un kapitan ku hopi aña di eksperensia ku e tipo di avion aki. Despues di a keda un ratu na tera, e avion a lanta buelo bèk pa Kòrsou, na unda ela baha lat den atardi.
Aktualmente EZ Air ta ehekutando diferente buelo di prueba, entre otro pa St. Eustatius, St. Maarten, Barranquilla i Medellin.
E aerolínea pronto ta spera di risibí un di dos avion di e modèl Saab.
Satisfecho
Direktor di EZ Air, René Winkel a mustra su mes satisfecho ku e proseso. “Nos lo ke tuma e avion den servisio komersial mas lihé posibel, pero e kosnan aki ta tuma nan tempu”, asina Winkel a splika. Winkel a bisa ku e proseso huntu ku CCAA ta kanando na satisfakshon.
Aktualmente tin vários piloto di EZ Air ta risibiendo treinen riba e avion nobo. Tin vários grupo di piloto a hasi treinen den ‘simulator’ kaba, i despues ta sigui riba e buelonan di prueba ku ta ehekutandá pa vários destinashon den region.


text:
Kasnan di bleki pa loke ta trata isolashon no ta e mió opshon. Bleki tin e tendensia di bira kayente i stral esei den e kas. Awendia nos no ta traha e tipo di kasnan aki mas.
UN opshon mas ta pa pega un foam parti pafó di e muraya ku ta apsorbá tur e kayente i no ta lag’e drenta den e blòki na moda ku e por drenta den e kas. Tin diferente foam ku ta wòrdu bende aki na Kòrsou ku por wòrdu usa pe propósito aki.
Semper ta bon pa konsiderá un spesialista pa bo proyektonan pa despues bo no lamentá i haña bu den mas gastu.
Kontratá esun ku si sa!
2,908 Bia mirá, 4 Bia mirá awe


text:
Federashon Vòlibòl di Kòrsou (Fevoko) ta klousurá awe’tarde i anochi, djadumingu 21 di oktober, su tradishonal torneo di kalentamentu. Den klase femenino superior e final ta entre Stakamahakchi i Shuatanari, miéntras ku den maskulino superior Watakeli i Xaverianen ta luchá p’e titulo kampionil.
E torneo di kalentamentu di Fevoko e aña’ki tambe a tuma lugá den sala di deporte Errol Rooi di Sentro Deportivo Kòrsou (SDK) na Brievengat. Vários tim femenino i maskulino den divisishon superior a kompetí.
E torneo ku a kuminsá den luna di sèptèmber ta haña su klousura awe’nochi ku e finalnan den kategoria femenino superior i maskulino superior. Esaki ta despues ku e timnan ku a partisipá a hunga e último simannan kontra di otro te den e fase eliminatorio.
E final femenino entre Stakamahakchi i Shuatanari ta kuminsá 5or di atardi i alrededor di 7or anochi tin e enkuentro final entre Watakeli i Xaverianen. Entrada ta gratis.


text:
REPARASHON
Ounke bo ta hopi kouteloso ku bo brel, bo no por evitá daño semper. Bo brel a kai kibra? Un di e pianan ta kibrá? B'a aksidentalmente kai sinta riba bo brel? Pasa serka nos, pasobra na Optica Oduber & Kan nos ta hasi nos máksimo esfuerso pa drecha bo brel!
Bo por pasa serka nos pa entre otro:
Reparashon chikí
-
Skruf
-
Neuspads
Reparashon amplio
-
Sòlder
-
Las
-
Leim
-
Instalá komponente nobo
Servisio
Di mes bo por pasa serka nos pa drecha bo brel kompletamente grátis. E ora ei nos ta laba bo brel, pega e skrufnan lòs i reform’é di tal manera ku e ta pas perfektamente atrobe!


text:
Si pa un of otro motibo un persona a dicidi di bira Vegano of Vegetariano; e bolo di appel aki sigur lo cay na smaak.
Pa e personanan cu ta intolerante pa lactose (productonan di lechi / NON Dairy) e receta aki ta un bon escogencia.
Tin biaha e miho opcion pa sigui un dieta saludabel ta ser Vegano of Vegetariano cu un dosis normal of minimal di cos dushi y sucu. Esaki ta nifica cu nos paladar lo custumbra poco poco cu e sabor ta diferente, pero saludabel y cu e ta bale la pena.
Pesey awe nos ta presenta e receta aki.
Nos ta spera cu e bolo di appel cu almond lo ta un delicia pa bay compaña cu un dushi te of koffie atardi parib’i cas.
Preparacion y tempo pa cushin’e:
Preparacion: 20 minuut
Cushina: 1 ora y 20 minuut
Facil
Pa 8 persona
Dairy-free - sin productonan di lechi of deriva di lechi
Egg-free – sin webo
Vegano
Vegetariano
Nutricion pa porcion:
caloria 445
vet 16gram
Vet saturata 4gram
carbohidrato 67gram
sucu 30gram
fibra 3gram
proteina 6gram
salo 1.15gram
Ingredientenan
150gram di Manteca sin lechi (dairy-free) gesmelt, plus extra pa hunta den e panchi
300ml lechi di oats (oat milk)
1 cuchara grandi di juice di lamunchi
350gram di hariña cu elevadura inclui, plus 1 cuchara grandi pa cubri e appelnan
100gram di sucu di caster
100gram di sucu bruin lite
1 cuchara chikito di baking powder
1 cuchara chikito di extracto di almond
300gram di appel pela y saca e curason di e appel (cu ta contene e simiyanan) y corta e appel na dou chikito
2 cuchara grandi di almond geschijf (flaked almonds)
Metodo
Paso 1
Hunta e manteca gesmelt den e panchi di horna di 20 cm hundo, y despues pone e papel di horna rond den full e panchi
Keinta e forno na 180C/160C fan/gas 4.
Basha e lechi di oat den un baki y agrega e juice di lamunchi y lag’e para pa 5 minuut na temperatura normal.
Paso 2
Pone e hariña, hunto cu e sucu y e baking powder den un bowl grandi.
Awor basha tur e contenido y e extracto di almond, riba e mezcla di e lechi oat cu e bira diki.
Agrega awor e Manteca y ½ cuchara chikito di salo.
Por uza un handmixer of un klopper electrico.
Pone e appelnan na dao corta den un otro bowl grandi , strooi e extra cuchara grandi di e hariña riba dje y drei tur hunto pa e hariña cubri tur cos.
Basha e appelnan den e mezcla di e bolo, uzando un spatula.
Despues saca full e mezcla aki y bash’e den e panchi di horna.
Strooi e almondnan geslice riba dje.
Paso 3
Hinca bo panchi di horna den forno pa 1 ora /1 ora 20 min, of te ora e colo ta medio bruin oro y cu e ta firme ora mishi cune.
Lag’e fria pa un par di minuut den e panchi mes.
Sirbi’e medio cayente of lag’e fria completamente, manera bo ta desea.
Unabes e bolo a fria, por pon’e den un container bon cera y e ta wanta pa 3 dia largo.
Ta combina bon cu:
Ice-cream Vegano di Vanilla (apple pie ala mode)


text:
Sharon a gradua for di Colegio Arubano VWO pa después a sigui cu su estudio na Hulanda y a termina esaki cu éxito como drs. den ‘Bedrijfskunde voor de financiele sector’ na Vrije Universiteit Amsterdam. E logro aki tabata un meta cu Sharon, desde di un edad jong, a pone pa su mes.
Después di su estudio Sharon a traha na Rabo Securities caminda e ela hana amplio experiencia den e sector di finanzas. Pero su gana pa duna un aporte back na su país, a pone cu na aña 2000 Sharon a dicidi pa regresa Aruba y a asumi e posición como Tesorero di Aruba na departamento di Financien.
Den e posición aki e tabata responsable pa e maneho di liquidez di país Aruba. Aki ela hana hopi experencia y conocimiento pa cu e retonan financiero cu un país den ful desarrollo económico tabata enfrenta.
Den e funcion aki tambe ela fungi come director suplente di e departamento di finanzas y a lidera varios biaha e proceso di rating di país Aruba, dor di e agencia nan di rating y IMF, cu bon resultado.
Na 2004 Sharon a dicidi tuma un reto nobo den sector priva caminda ela asumi entre otro e encargo di Corporate Account Executive na un banco commercial. Después di esaki ela dicidi pa cuminsa riba su mes como consultant pa juda inversionista y desarrolladornan.
E periodo aki a dune hopi experiencia den e reto nan cu hopi inversionista y desarrolladornan local y international ta confronta den e mercado local. E experiencianan aki, a stimula Sharon pa pensa y propone solución nan cu por haci e caminda pa e gruponan aki por establece nan mes mas fasil, transparente y liher.
Na ana 2009 su experticio a wordo solicita un biaha mas pa juda y contribui cu su ideanan pa traha den e Policy Document di e Minister di Economía. Den e proceso aki ela juda pa set up Aruba Investment Agency (Arina) cu tabata tin e tarea pa asisti y guia negoshinan, inversionistanan y desarollador nan pa establece na Aruba.
E meta principal tabata pa contribui na e desarrollo económico di Aruba. Sharon a fungi como director di Arina pa varios ana.
En corto, drs. Sharon Erasmus van der Linden tin un trayectoria amplio di conocimiento y experencia ariba e tereno di finanzas, economía y inversión den sector publico y priva.
Pa e motivo nan aki Sharon a haye necesario pa uni su mes na e Team di AVP pa enfrenta e retonan cu Aruba tin su dilanti y asina recupera nos economía door di diversificación cu desaroyonan económico sostenible y unda tin oportunidad pa un y tur.


text:
Ultimo wega di diamars atardi tabata entre actual campeonnan mundial di futbol Francia cu a enfrenta Australia.
Hopi hende tabata den expectativa pa cu e wega aki ya cu ultimo 3 mundialnan ekipo campeon a sali ta perde nan prome wega.
Australia a inica e wega aki cu e intencion aki y tabata apenas na di 9 minuut ta bay ariba cu score di 1-0 gol anota pa Craig Goodwin.
Francia no a desespera y a cuminsa hunga mihor futbol, na di 27 minuut Francia ta empatane wega cu bunita gol di Adrien Rabiot.
Francia a sigui presiona y na di 32 minuut Oliver Giroúd ta anota e di dos gol pa Francia bay ariba 2-1.
Asina prome mitar a bay den descanso cu score di 2-1 na fabor di Francia.
Den di dos mitar, na di 68 minuut Kylian Mbappe ta haci e wega 3-1 na fabor di Francia.
Na dI 71 minuut Oliver Giroúd ta anota su di dos gol di wega pa asina haci e wega 4-1 pa Francia.
Asina tambe wega ta termina cu score di 4-1 pa Francia cu ta kibra e mal racha pa e team campeón mundial.


text:
Intento di ladronisia ku violensia
WILLEMSTAD, Curacao — Djamars 23 di yüni 2015, alrededor di 23.40’or, Sentral di Polis a risibí notifikashon di un intento di ladronisia ku violensia ku a tuma lugá riba un hòmber na Mayaguanaweg. Mesora a dirigí un unidat na e sitio.
For di un investigashon ku polis a realisá na e sitio, a resultá ku e hòmber víktima tabata koriendo den su outo riba Mayaguanaweg. Dado momento un hòmber deskonosí pa su persona a para su dilanti ku arma den man i a obligá e víktima pa baha for di outo. Na mes momentu un otro hòmber a drenta den e outo i a start un fòrsageo i nan a logra baha e víktima for di e outo.
Den nan intento pa bai ku e outo e víktima a kuminsá grita pa yudansa i esaki a pone ku e sospechosonan a bandoná e sitio lagando e outo atras. E outo bandoná ku no tabata di start pero tabata pará nèt riba un seritu, a kore baha for di e seritu bai pega den un kurá di kas riba e krusada Mayaguanaweg/Bahamasweg.
Kontinuando ku e investigashon den área di Buena Vista, personal di Tim di Mantenshon di Òrdu Públiko a detené un di e sospechosonan e hòmber R.Th. di 18 aña di edat nasé na Sto. Domingu.
A presentá e sospechoso dilanti di un fiskal ouksiliar, ku a ordená su enkarselamentu. Tim di Atrako ta kontinuá ku e investigashon.
###
Detenshon pa maltrato.
WILLEMSTAD, Curacao — Djarason 24 di yüni 2015, alrededor di 05.’or di mainta, Sentral di Polis a dirigí un patruya na un kas den Rubiweg pa un kaso di maltrato.
Na yegada di polis na e sitio, nan a topa ku un hòmber F.Th. ku a deklará ku e tabatin un diskushon ku su ruman hòmber ku a sali for di man i el a dal e ku un pòmp di baiskel.
Ambulans a transportá e víktima pa poliklínika di SEHOS pa tratamentu médiko. Polis a detené e hòmber sospechoso F.F.Th. di 56 aña di edat, nasé na Kòrsou relashoná ku maltrato.
Despues di a presentá e sospechoso dilanti di un fiskal ouksiliar, el a keda enkarselá pendiente di mas investigashon.
###
kòntròl di tráfiko.
WILLEMSTAD, Curacao — Djamars 23 di yüni 2015 personal di Tim di Mantenshon di Òrdu Públiko a tene kòntròl di tráfiko entre 18.30 te ku 19.45’or riba Hoogstraat.
Na e sitio menshoná a kontrolá un total di 38 vehíkulo i a parti 25 prosèsverbal pa diferente infrakshon kometé:
- Kore outo sin karchi di kùr 2
- Kore outo sin reibeweis 5
- Kore outo sin seguro 4
- Kore outo sin number pagá 1
- Kore outo sin faha di seguridat 9
- Otro infrakshon 4
- Dos (2) vehíkulo a bai kurá.
A detené un(1) sospechoso maskulino A.P. nasé na Sto. Domingu di 35 aña, en konekshon ku violashon di e Lei di Opio.
Polis a konfiská un saku di plèstik ku ta kontené un kantidat di kokaina i un saku di plèstik ku ta kontené hash. Polis ta kontinuá ku mas kontròlnan di tráfiko.


text:
For di e comienso di pandemia riba 13 maart 2020, casonan di coronavirus a cuminsa. Di parti AZV nan a cuminsa monitorea diariamente pa locial ta trata e cuido medico den exterior. PR di AZV, sra. Solange Tchong ta comparti riba e situacion.
Manera ta conoci hopi biaha e cuido medico no por tuma luga na Aruba, pa e motibo aki nan mester a bay afo, pero mirando 2020 a bay cu frontera ta habri y cera, pais manera Colombia ta cera obligatorio.
Nan mester a bira y wak ki pashent nan por a laga den espera y cua pashent por a sali. Ora cu pandemia a cuminsa, nan a keda haya peticion pero esnan cu tin prioridad ta emergencia di bida y morto ‘malesa cu no por warda pa motibo cu estado ta avansa’.
Nan a logra yuda nan pa durante di e crisis. “No ta un tarea facil, pa motibo cu paisnan a pone nan mesun regla pa covid-19, test, mester cumpli cu rekisitonan.”
Nan ta keda duna informacion di cua tur pashent ta riba lista di espera pa asina nan por keda trankil te ora cu e situacion cambia. Manera nan sa awo Hulanda y Colombia nan ICU ta yen.
“E gran mayoria den ICU na ambos pais ta yen, e clinica cu nos ta traha cu nan. Nos tin periodo tras di lomba cu aprobacion pa haya tratamento pero mester pasenshi y comprension.”
Den tur esaki, ambos pais ta keda avisa mirando cu nan tambe ta confronta cu pais. AZV ta bisa cu nan por maneha te unda cu nan por, wak si tin opcion pa re-evalua pero ta pidi pa tur pashent keda calma.
Nan ta purba maneha e situacion di AZV, e ta dificil ora cu tin molester di malesa den pashent pero esey ta situacion mundial cu tin cu warda. Ta pidi pa pashent keda pendiente cu nan specialista pa monitorea.
Tambe di parti AZV nan lo keda splica pashent cu ta keda yama cu preocupacionnan, ta pidi pa hende keda come bon, haci movecion pa asina mantene e sistema di defensa mas saludabel, proteha condicion completo. Pa cualkier pashent cu inkietud por tuma contact cu nan, specialista of nan dokter di cas.


text:
Segun articulo 10 di e ordenansa di Banco Central, Banco Central di Aruba (“e Banco”) ta responsabel pa hiba e maneho monetario pa garantisa e stabilidad di e balor di e florin Arubiano. Pa realisa e meta aki, ta esencial pa mantene un proporcion fiho y solido di e tasa di cambio entre e florin y e dolar mericano, cu por cierto ta e moneda mas importante na Aruba ora di haci transaccion internacional. Esaki ta duna un contribucion valioso pa controla inflacion y tambe pa crea un clima cu ta promove crecemento economico. Pa sostene e confiansa den e proporcion di e tasa di cambio aki, e banco a hiba durante añanan un maneho monetario cauteloso, unda ta aspira y ta trata di logra un nivel suficientemente halto di e activa exterior neto (tanto den e reservanan oficial di Aruba-cu ta consisti di oro y medionan legal di pago di afo, esta dolar mericano- como den e reservanan di divisas cu ta controla pa e banconan comercial local). Ademas di fiha e maneho di divisas, e banco ta encarga cu e siguiente tareanan:
- Emision di placa di papel;
- Emision di moneda na nomber di Pais Aruba;
- Percura pa un operacion di pago eficiente y eficas;
- Fungi como e bankero di Pais Aruba;
- Regula e operacion di pago internacional;
- Controla e reservanan di divisa oficial;
- Conseha e Minister encarga cu finansas;
- Monitor e desaroyo economico;
- Eherce supervision riba e sector financiero.
Pa informacion mas detaya y actual por acudi na Banco Central di Aruba (Centrale Bank Van Aruba).
Mas informacion no ta disponibel ainda.


text:
Kralendijk- Aktualmente ya tin 206 kaso positivo di Covid na Boneiru. Ayera a sali un notisia falsu ku ta tin mas ku 200 hende positivo na Boneiru, loke gobièrnu a label komo ‘fake news’. Pero djasabra e kantidat di kaso di Covid-19 a krusa di tur manera.
Di e 134 personanan ku a tèst ayera, 43 a resultá di ta positivo. 16 hende a rekuperá di Covid-19. Tin 2 persona hospitalisá pa motibu di Covid-19. Tur e kasonan positivo ta hende lokal.
Ta importante pa ora bo tin keho bai tèst. Importante ta pa keda warda den karentena. No sali pa bo no kontagiá otro persona. Pa baha e sifra di kontagio ta importante pa mantené e reglanan di higiena. Tene 1,5 meter distansia i laba man ku awa i habon pa evitá kontagio ku e vírùs di corona.
Gobièrno ta hasi un apleshon riba tur hende ku tin keintura, doló di garganta òf kualke otro síntoma relatá na Covid-19 pa keda kas i yama 0800-0800.
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


text:
KRALENDIJK- E sindikato ABFBW djabièrne a gana e referendum na e kompania di maneho di sushi, Selibon N.V. di forma basta konvinsente.
Di e 66 hende ku por a vota, 44 empleado a skohe pa AFBW i 22 a skohe pa ABVO. Esaki ta nifiká ku entrante awe ABVO lo no representá e trahadónan di e kompania mas, i awor AFBW lo asumí e ròl ei. E referendum ta pone un fin na un periodo basta turbulento, kaminda ku for di basta dia AFBW a pone su mes riba e punto ku e ta representá mayoria di e empleadonan. Selibon, na su turno, a bisa ku e lo ke mira esaki konfirmá pa un referendum.
Banda di 3 ‘or i mei a kaba di konta e votonan, ku e resultado manera menshoná akiriba. Presidente di AFBW, Cherrel Kwidama a bisa ku ela keda impresioná ku e resultado. “Tremendo, esaki so mi por bisa”, asina Kwidama a bisa. E presidente a mustra tambe riba e echo ku e sindikato ta bai kumpli 44 aña di eksistensia den novèmber benidero, i awor ta resultá ku 44 empleado di Selibon a vota pa e sindikato.


text:
Recientemente a tuma lugar na Bogota, Colombia, e despedida di Miriam Dabian, kende despues di un carera exitoso di casi 40 aña, a dicidi pa clausura e ciclo aki y dedica tempo na su mes y famia. Den un recepcion masha ameno a gradici Miriam pa tur su labor den e industria.
Riba un 8 di maart 1983, Dia International di Hende Muher, Miriam a cuminsa traha pa Aruba Tourism Authority. Durante di su trayectoria cu A.T.A., Miriam a fungi den varios puesto como tambe encarga cu varios proyecto.
Recientemente Miriam a comparti un email cu A.T.A. titula; ‘cerrando ciclos’, caminda cu Miriam tabata conta cu e no ta trata di su preparacion pa bai pero mas bien planea e clausura di casi 40 aña di su bida profesional como tambe personal.
Miriam ta comenta cu ‘cerrando ciclos’ kiermeen cu cada cambio den bida mester haci un evaluacion, mester gradici, y haci un limpiesa interno. “Mi ta agradeci na bida cu a dunami e oportunidad pa traha na A.T.A., pa a conoce asina tanto hende bunita, cu mi por a biaha y mi ta yama danki pa mi coleganan. Mi ta bayendo sin tristesa pero contento di por a cumpli cu mi deber y trabao”.
CEO di Aruba Tourism Authority, Ronella Croes, tabata presente y a hiba un speech conmovedor di su experencia cu Miriam; “Pa nos tambe e ta clausura di un ciclo. Pa nos na oficina di A.T.A. ta dificil pa imagina cu despues di casi 40 aña Miriam lo stop di traha cu oficina di turismo. Pero igual na Miriam, nos tambe ta agradecido na Miriam pa su lealtad, determinacion, creatividad y perseverancia”.
Miriam tabata tin y lo continua di tin un rol importante den e formacion di demas colega y otro profecionalnan den e industria di turismo atraves di ‘La academia de Miriam’, manera cu e mes ta yame, semper enfocando riba e compartimento di conocemento y su experiencia.
Den nomber di Aruba Tourism Authority na Aruba, Latino America, Merca y Europa nos kier a gradici Miriam pa tur locual cu el a significa pa turismo y LATAM, su amor pa e trabao y su pasion pa e isla cu semper el a demostra unda cu el a bai a briya durante decadanan. Danki pa tur conocemento y hopi exito y felisidad!


text:
KRALENDIJK – Djasabra 7 di sèptèmber ta bai tin e di 3 edishon kareda di garoshi. Esaki ta tuma lugá na subi di Karpata pega ku Rincon. E kompetensia ta kuminsá 10’or di mainta i ta terminá 7’or di anochi.
Relashoná ku e kareda, tin un sekshon unda mester kùr tur garoshi pa por partisipá djasabra den kareda di garoshi. E sekshon di kùr ta tuma lugá djaweps awor ,esta 5 di sèptèmber pa 16:30. Tur garoshi mester kùr pa por partisipá. E sekshon di kùr ta tuma lugá na Kralendijk Radiator. Si esaki no tuma lugá, no por kompetí dia 7. Tuma bon nota tokante e kùrmentu. Pa mas informashon por bèl 7802729 òf 7176999, 5224069.


text:
Wayaca: Diahuebs den oranan di marduga polis y ambulance ta bay cu urgencia na e Spiraal rotonde dilanti airport, pa un auto cu lo a bolter
Na yegada nan a bin compronde cu e chauffeur tabata acercando e Spiraal rotonde, net na e momento ey un cacho a sali su dilanti, pa evita di dal e cacho, ela hala y a perde control, baha caminda, dal e borchinan grandi blauw di direccionnan, ranca un palo di lus completamente y a bay cay un poco mas pariba.
E chaufeur a sali ileso di e accidente aki, pero si tabata hopi spanta y pa colmo tabata riba e dia di su cumpleaños. E daño material si tabata hopi grandi y e auto a keda total loss.